Jövőre elkészül Palicson az egyetemistaüdülő

A végéhez közelednek a Palicsi-tó és a Vér-tó közötti mintegy 4,5 hektáros területen épülő egyetemistaüdülő harmadik fázisának munkálatai.

A beruházás teljes összege megközelíti majd az 5,3 millió eurót. A helyszínen járt ma a szerb oktatási miniszter.
Az egyetemistanyaraló Palicson való megépítésének ötlete már több mint tízéves. A tervek szerint tíz épület áll majd az egyetemisták rendelkezésére, egy négycsillagos üdülőközpontnak felel majd meg konferenciatermekkel, parkokkal, sportpályákkal, medencével ellátva és minden olyan egyéb tartalommal, ami az egyetemisták edukációját és pihenését szolgálja majd.
A projektet a szerb oktatási minisztérium finanszírozza. A beruházásnak jelenleg a harmadik szakaszát valósítják meg, egyebek között a bútorokat helyezik el az intézményben. A munkálatokat hétfőn megtekintette Mladen Šarčević, oktatási miniszter: „A befejezéshez közeledő harmadik fázisban óriási feladatok vannak, és mint láthatták, a felszerelési fázis is a végéhez közeledik. Tehát, az épület mintegy 500 személyes ebédlővel rendelkezik majd. Talán Szabadkának és környékének, a legnagyobb éttermei közé tartozik majd, Palicsot is beleértve. Ugyanakkor körülbelül 240 férőhellyel is rendelkezik, amelyek december 20-ig szintén használhatóvá válnak.”
Az ország egyik legnagyobb beruházásának az a jelentősége, hogy hozzájárul a palicsi idegenforgalom fellendítéséhez és munkahelyeket teremt - hangsúlyozta Bogdan Laban szabadkai polgármester: „Próbáljuk fejleszteni a gyógyfürdőnket, és biztos vagyok benne, hogy ez majd megnöveli a kapacitásainkat. Szabadkán és Palicson egyaránt szükség lenne még több szálláshelyre. Ugyanis jelenleg mintegy két és félezer férőhellyel rendelkezünk, ami kevés, hiszen Szabadka a második legnagyobb város Vajdaságban, Szerbiában pedig az ötödik.”
Az illetékesek szerint jövő tavasszal, vagy legkésőbb nyáron már várhatóan teljes kapacitással működik majd a komplexum 420 férőhellyel, illetve további épületek építésével összesen 700 férőhelyessé válik.

2020-ra elkészül az egyetemistaüdülő Palicson.

2020. jövő év lesz.
Az egyetemistaüdülő a
Palicsi-tó és a Vér-tó között van.
Egyetemistaüdülő 1 hely, ahol az
egyetemisták pihenni és tanulni is tudnak.
Az egyetemistaüdülő nagyon sok pénzbe kerül.
Az egyetemistaüdülő óriási területen van.
Az egyetemistaüdülő 10 épületből fog állni.
Az egyetemistaüdülő 4 csillagos lesz.
Az egyetemistaüdülőben nagy termek,
parkok, sportpályák és medence is lesz.
Az egyetemistaüdülőben 500 személyes
ebédlő lesz.
Az egyetemistaüdülőben 420 személy tud majd aludni.
Amikor megépül a többi épület is
az egyetemistaüdülőben, akkor
700 férőhelyes lesz.
Az egyetemistaüdülőben most a
bútorokat helyezik el.
Az egyetemistaüdülő 2020 tavaszára,
legkésőbb 2020 nyarára lesz kész.


Kon: Nem gyengült a koronavírus jelenléte

Új koronavírus-gócpontok alakultak ki Szerbiában, a Karaburma egyetemista otthonban, továbbá Tutin és Novi Pazar városokban - hívta fel a figyelmet Dr. Predrag Kon.

A járványügyi szakorvos szerint a vírusnak második hulláma is lehet. A vírus megjelent az óvodákban, de problémát jelent, hogy 17 000 egyetemi hallgató tért vissza Belgrádba - emelte ki a szakember. Szerinte a légzőkészülékkel kezelt betegek számának növekedése azt mutatja, hogy a vírus jelenléte nem gyengült.„Vannak olyan esetek például Belgrádban 15, amelyekről egyszerűen nem tudjuk, honnan fertőződtek meg, ami azt jelzi, hogy a vírus továbbra is kering, de ezek mind egyedi esetek. Mi megvizsgáljuk a további kapcsolatokat, esetleg felfedezve ezek közül a csoportok közül néhányat. Ezek nem nevezhetők gócpontoknak, de a vírus mindenesetre fennáll. De azt sem mondhatjuk, hogy a helyzet teljesen kedvező. Tehát azokon a részeken, ahol nincs jelen a vírus, ott teljesen kedvező, és pontosan ezért végzünk megfigyeléseket, tehát egy olyan bizonytalan helyzeten haladunk át, amely az egész területen jelen volt, egy kedvezőbb helyzetbe, amely még mindig nem áll fenn Szerbia teljes területén.”
A járványügyi szakember szerint egyre biztosabbá válik a koronavírus második hullámának megjelenése az országban. Mégpedig azon egyszerű oknál fogva, hogy a vírus továbbra is terjed a déli féltekén, a fertőzés pedig nagy potenciálját mutatja - tette hozzá.

Nem gyengült a koronavírus jelenléte

Predrag Kon azt mondta, hogy nem gyengült a koronavírus jelenléte Szerbiában.

Ezt azt jelenti,
hogy még mindig
el lehet kapni egymástól
a koronavírust.
Predrag Kon 1 szerb
járványügyi szakember.
Vannak olyan városok
Szerbiában,
ahol újra több
a koronavírusos beteg.
A szakember azt is mondta,
hogy újra növekedhet
a koronavírusos betegek száma.
A koronavírus újra
megjelent például
az óvodákban,
és 1 egyetemi kollégiumban is.
A szakember szerint
továbbra is fontos betartani
az emberek között
a 2 méteres távolságot.
A szakember szerint
továbbra is fontos,
 hogy az emberek
szájmaszkot és kesztyűt
viseljenek.


Msgr. Fazekas Ferenc a Szabadkai Egyházmegye új püspöke

Őszentsége Ferenc pápa msgr. Fazekas Ferencet, a Szabadkai Egyházmegye egyházmegyei kormányzóját, szabadkai püspökké nevezte ki – közölte a Szentszéki Sajtóiroda.
Msgr. Fazekas Ferenc 1958. szeptember 9-én született Óbecsén. Gimnáziumi tanulmányait a Paulinum Püspöki Klasszikus Gimnáziumban és Kisszemináriumban végezte, majd a Szabadkai Egyházmegye növendékeként belépett a Zágrábi Érseki Szemináriumba, ahol 1977. és 1984. között a Katolikus Teológiai Fakultáson végezte filozófiai és teológiai tanulmányait.
1984. június 29-én szentelték a Szabadkai Egyházmegye papjává a szabadkai Avilai Szent Teréz-székesegyházban. Az első két szolgálati évét a zombori Szentháromság-plébánián töltötte káplánként, majd 1986-ban a topolyai Sarlós Boldogasszony-plébánia káplánja lett, egyidőben Bajsán plébániai kormányzó, majd 1988-ban Gomboson is ugyanaz. 1993-tól Bajsán, majd 1994-től a zentai Szent Ferenc-plébánián volt plébános.
1998-ban a topolyai Sarlós Boldogasszony-plébánia, 2021-től pedig a szabadkai Szent György-plébánia plébánosává nevezték ki. 2005. és 2012. között a Topolyai Esperesi Kerület esperese, 2012. és 2020. között pedig a Tiszamenti Főesperesi Kerület főesperese.
2020-ban nevezték ki a Szabadkai Egyházmegye általános helynökévé. Ezt a szolgálatot Večerin püspök haláláig végezte, majd 2022. augusztus 29-én megválasztották a Szabadkai Egyházmegye egyházmegyei kormányzójává. Msgr. Fazekas Ferenc az elhunyt Msgr. Slavko Večerin püspököt követi az egyházmegye élén.
A hírt Msgr. Santo Gangemi, apostoli nuncius, a Szentszék szerbiai nagykövete sajtótájékoztatón közölte.„A déli harangszó számunkra az örömteli hírt jelenti. Ferenc Pápa a szabadkai egyházmegye püspökévé Fazekas Ferenc eddigi egyházmegyei kormányzót nevezte ki.”
Msgr. Fazekas Ferenc beszédében megköszönte mindenkinek a támogatást, és megköszönte a kinevezést is. „Mélyen tisztelt püspökünk és kedves barátom Msgr. Slavko Večerin halála után 2022. augusztus 29-én egyházmegyénk tanácsosai megválasztottak egyházmegyei kormányzónak. Abban a pillanatban azt gondoltam, hogy szolgálatom csak körülbelül fél évig fog tartani. De az idő fokozatosan csak egyre múlt. Néhányan azt is vélték, hogy hamarosan a mi szép Bácskánk püspöke leszek. Azonban mindebben nem is reménykedtem. Környezetemben élők tudják, hogy többször is kijelentettem, hogy ez nem lehetséges, hogy már lekerültem a jelöltek listájáról. Ezért számomra óriási meglepetés volt kedves Ferenc Pápánk kinevezése.”
A püspökszentelés időpontjáról később adnak tájékoztatást.

Msgr. Fazekas Ferenc lett a Szabadkai Egyházmegye új püspöke.

Msgr. Fazekas Ferenc az elhunyt
Msgr. Slavko Večerin püspök után került
az egyházmegye élére.
Ferenc pápa nevezte ki szabadkai püspökké
msgr. Fazekas Ferencet.
Tegnap a déli harangszóval jelentették be, hogy
Ferenc pápa msgr. Fazekas Ferencet nevezte ki
a Szabadkai Egyházmegye püspökévé.
Tegnap október 7-e, szombat volt.
Msgr. Fazekas Ferenc 1958. szeptember 9-én született Óbecsén.
Msgr. Fazekas Ferenc az évek során Szabadkán,
Topolyán, Zentán, Bajsán és Zomborban is volt plébános.
Msgr. Fazekas Ferenc beszédében
megköszönte mindenkinek a támogatást,
és megköszönte a kinevezést is.
Később lesz tájékoztatás arról,
hogy mikor lesz a püspökszentelés.


Varga Heléna gyógykezelésére gyűjtöttek a szabadkai Újfalu Helyi Közösségben

Szobanövény csereberét szerveztek a szabadkai Újfalu Helyi Közösségben. A program kerekasztal-beszélgetéssel kezdődött, amelyen növényvédelmi szakember és lakberendező is tanácsokkal látta el az egybegyűlteket.

Ezt követően jótékonysági büfébe invitálták a részvevőket, a másfél éves, súlyosan beteg temerini Varga Heléna gyógykezelésére gyűjtöttek adományokat.
Nagy volt az érdeklődés az első szobanövény cserebere nap iránt a szabadkai Újfalu Helyi Közösségben. A kerekasztal-beszélgetés során szó esett a szobanövények ápolásáról, gondozásáról és betegségeiről is.
Bognár Pásztor Hajnalka, növényvédelmi szakmérnök: „Hogyha valami bajuk van, az látszik, és a szakembernek kell, hogy megmondja, hogy rovar, illetve betegség bántja-e a növényeinket vagy egyáltalán ilyen eredetű-e a baj. Van olyan is, hogy nagyon nagy nedvességtől történnek tünetek, vagy olyan is van, hogy nem locsolják eleget a virágokat, és akkor azért néznek ki rosszul.”
A szobanövények helyes kiválasztása és elhelyezése fontos eleme a lakberendezésnek is.
Gyulai Özvegy Andrea, lakberendező: „A szobanövényeknek elsősorban dekorációs szerepe van egy otthonban. Úgy gondolom, hogy sokkal, sokkal otthonosabbá teszi egy lakásnak a hangulatát. Valamint színekkel is dominálhatunk vele, és nem utolsó sorban a környezettudatosságot is behozzuk az otthonunkba vele.”
Az első szobanövény csereberét az Újfalu Helyi Közösség vezetősége szervezte.
Góli Csilla, szervező: „A mai rendezvényünk, a szobanövény cserebere alapvetően közösségi rendezvény. Rég volt már, hogy szerveztünk valami hasonlót az újfalusi polgároknak, úgyhogy kerestünk egy olyan apropót, ami ilyenkor aktuális. Ugye a szobanövényeket most visszük be a teraszról, illetve ilyenkor ültetjük szét az új hajtásokat. És ezt akartuk kihasználni, valójában meginvitálni a polgárokat, hogy jöjjenek el a helyi közösségbe, kicsit beszélgessünk, barátkozzunk.
A gyerekek is részt vettek a programban. A Đuro Salaj Általános Iskola alsósai egy jótékonysági büfét szerveztek Varga Heléna gyógyulásának támogatásáért.

Varga Heléna gyógykezelésére gyűjtöttek Szabadkán

Varga Heléna gyógykezelésére gyűjtöttek tegnap délután a Szabadkai Újfalu Helyi Közösségben.

Tegnap szeptember 16-a, szombat volt.
Szobanövény csereberét is szerveztek tegnap
a szabadkai Újfalu Helyi Közösségben.
A program 1 beszélgetéssel kezdődött.
A beszélgetésen növényvédelmi szakember
és lakberendező is tanácsokat adott az érdeklődőknek.
A beszélgetés után jótékonysági büfébe hívták a résztvevőket.
A büfében finomságokat és üdítőket lehetett vásárolni.
Az 1,5 éves, súlyosan beteg temerini
Varga Heléna gyógykezelésére gyűjtöttek adományokat.
A gyerekek is részt vettek a programban.
A Đuro Salaj Általános Iskola alsósai
szervezték meg a jótékonysági büfét
Varga Heléna gyógyulásának támogatásáért.
Többen is részt vettek az első szobanövény csereberében
és a jótékonysági akcióban.


Vidovdanig meglesz az 50 százalékos átoltottság

Reális esély van arra, hogy június végéig a felnőtt lakosság 50 százaléka már mindkét adag védőoltást megkapja - jelentette ki ma Mirsad Ðerlek, egészségügyi államtitkár.

Hozzátette, ez mintegy 2,8 millió nagykorú szerb állampolgárt jelent, amivel ellenőrzésünk alá vonhatjuk a járványt. Ðerlek a K1 televíziónak azt nyilatkozta, hogy nap mint nap csökken az új fertőződések száma, de továbbra is óvatosságra van szükség, majd csak akkor beszélhetünk a koronavírus legyőzéséről, ha az új betegek száma napi 100 alá csökken.

Június végéig meglesz az 50 százalékos átoltottság

Tervek szerint június végéig a felnőtt lakosság 50 százaléka megkapja mind a 2 adag védőoltást Szerbiában.

Ezt Mirsad Ðerlek, a szerb egészségügyi
államtitkár mondta.
A lakosság 50 százaléka azt jelenti,
hogy Szerbia lakosságának a fele
megkapja mind a 2 adag védőoltást június végéig.
Ez 2,8 millió nagykorú szerb lakost jelent.
Nagykorú az, aki betöltötte a 18. életévét.
Mivel sokan felvették a koronavírus elleni védőoltást,
ezért egyre kevesebb a beteg az országban.
Fontos, hogy még több ember felvegye
a koronavírus elleni vakcinát.
Az egészségügyi államtitkár azt is mondta,
hogy csak akkor beszélhetünk
a koronavírus legyőzéséről,
ha az új betegek száma napi 100 alatt lesz
Szerbiában.
Továbbra is fontos betartani a koronavírus
elleni óvintézkedéseket.
Ilyen óvintézkedés a maszk viselete,
a kézfertőtlenítés
és az emberek közötti távolságtartás.


A Tisztább és zöldebb vajdasági iskolákért programban 53 intézmény részesült elismerésben

A tartományi költségvetésből idén 3 millió dinárt különítettel el erre a pályázatra.

A Tisztább és zöldebb vajdasági iskolákért elnevezésű program keretében 53 vajdasági intézmény részesült elismerésben. Közülük 45 oktatási intézmény legjobbjai egynapos kiránduláson vehetnek részt, míg 8 újvidéki oktatási intézmény udvarát parkosítják.
Sandra Božić, tartományi kormányfőhelyettes: „Különösen örülök, hogy a díjakat az idei év legjobb ötletei kapják, és ezeknek az ötleteknek egyértelmű célja a tudatosság felkeltése, erősítése, de egyben a környezetvédelem iránti személyes felelősség is. Csodálatos látni, hogy a fiatalok és a gyerekek milyen éretten tudnak gondolkodni a környezetükről, ami sokat árul el a tulajdonságaikról, de a tanáraik, professzoraik és oktatóik tulajdonságairól is. Ki kell emelnem, hogy örülök annak a ténynek, hogy a tartományi kormány a várostervezési és környezetvédelmi titkársággal karöltve az elmúlt hét évben több mint 13 millió dinárt különített el erre a célra.”

Elismerésben részesült több vajdasági iskola

A Tisztább és zöldebb vajdasági iskolákért programban több iskola is elismerést kapott.

A program részeként tegnap 53 vajdasági iskola kapott elismerést.
Tegnap május 28-a, kedd volt.
Az 53 iskolából 45 iskola legjobbjai
1 napos kiránduláson vehetnek részt.
A programnak köszönhetően 8 újvidéki iskola udvarát parkosítani fogják.
Ez azt jelenti, hogy az iskolák udvarába
fákat, virágokat és más növényeket fognak ültetni.
A program célja, hogy az iskolás diákok megtanulják
és fontosnak tartsák a környezetvédelmet.


Csodasarokkal gazdagodtak vajdasági iskolák és óvodák

A 100 ezer forint értékű ajándékcsomagokat ma délután adta át Szilágyi Péter, magyar nemzetpolitikáért felelős helyettes államtitkár és Fremond Árpád, az MNT elnöke a csantavéri Hunyadi János Általános Iskola felújított óvodaépületében.

37 vajdasági oktatási intézmény összesen 41 csodasarokkal gazdagodott a magyar nemzetpolitikai államtitkárság Miénk a város! elnevezésű online játékának köszönhetően.
A csantavéri iskola már korábban is részesült nyereményben, idén az iskolából 12 gyerek vett részt a versenyen. Nekik köszönhetően két darab könyveket, illetve társasjátékot tartalmazó csodasarokkal gazdagodott a tanintézmény.
Szabó Gábor, a csantavéri Hunyadi János Általános Iskola igazgatója: „Látjuk, tapasztaljuk, hogy mekkora segítséget nyújtanak ezek a fejlesztő játékok a mindennapi oktató-nevelői munkában úgy a gyermekeknek, mint a pedagógusoknak, úgyhogy ez egy valódi öröm a gyerekek számára.”
Az idei játékban a Kárpát-medence szintjén közel 1500 versenyző vett részt, akik a játék ideje alatt megközelítőleg 20 000 megoldást küldtek be. Vajdaságból is több gyermek nyert, így mások mellett Kispiacról, Szabadkáról, Csantavérről és Bezdánból is sikeresek voltak a versenyben.
Fremond Árpád, a Magyar Nemzeti Tanács elnöke: „Ebben az évben 37 intézménybe kerül 41 darab egyenként 100 ezer forint értékű csodasarok. Örülünk annak is, hogy 13 önkormányzat területén lesz majd olyan intézmény, iskola vagy óvoda, ahová a gyermekek, a szülők és a családok játékának köszönhetően ezek a csodasarkok el tudnak jutni.”
Az elmúlt 13 évben a magyar politika a nemzetben gondolkodik, így Magyarország számára kiemelten fontos az, hogy támogassa a külhoni magyar ajkú diákokat - emelte ki az eseményen Szilágyi Péter, magyar nemzetpolitikáért felelős helyettes államtitkár.
„Az elmúlt 13 évben rengeteg intézményfejlesztés valósult meg a Kárpát-medencében, itt a Vajdaságban is, itt Észak-Bácskában, itt Csantavéren is egy olyan intézményben vagyunk, ami az elmúlt időszak támogatáspolitikájának köszönhetően épült fel. Én azt gondolom, hogy jó befektetés az, ha a Kárpát-medencei magyar fiatalokba fektetjük az erőforrásainkat, hiszen így tudjuk azt biztosítani, hogy legyen magyar jövő a Kárpát-medencében, és ezért mindent meg kell tenni.”
Szilágyi Péter hozzátette: a nagy népszerűségnek örvendő már 10 éves múlttal rendelkező játék a jövőben is folytatódik majd.

Csodasarokkal gazdagodtak a vajdasági iskolák és óvodák

Tegnap délután összesen 41 csodasarokkal gazdagodott 37 vajdasági általános iskola és óvoda.

Tegnap május 30-a, kedd volt.
A csodasarkokat tegnap a csantavéri
Hunyadi János Általános Iskola
felújított óvodaépületében adták át a gyerekeknek.
A Miénk a város! elnevezésű
online játékának köszönhetően nyerték el
a csodasarkokat a gyerekek.
Online azt jelenti, hogy valami az interneten keresztül történik.
A csantavéri iskola diákjai már korábban is
nyertek a Miénk a város! elnevezésű játékban.
Idén a csantavéri iskolából 12 gyerek vett részt a versenyen.
A diákoknak köszönhetően 2 darab könyveket
és társasjátékot tartalmazó
csodasarokkal gazdagodott a csantavéri iskola is.
Az idei játékban egész Kárpát-medence területéről
közel 1500 versenyző vett részt.
Kárpát-medence Magyarország szomszédságában lévő
magyar lakta területeket jelenti.
Vajdaságból is több gyermek nyert,
például Kispiacról, Szabadkáról, Csantavérről
és Bezdánból is.
A versenyt Magyarország szervezte meg.
Magyarország számára nagyon fontos az,
hogy támogassa a külhoni magyar nyelvű diákokat.
A Miénk a város! elnevezésű játékot
már 10 éve szervezi meg Magyarország.
A játékban egyre több gyerek vesz részt minden évben.


Az Egészség Világnapja van

Szerbiában országszerte 150 intézményben voltak ingyenes szűrővizsgálatok, amikhez nem kellett előzetes bejelentkezés vagy betegkönyv.

Szabadkán 8 és 16 óra között az egyes számú egészségházban, illetve a kórházban várták a pácienseket különféle vizsgálatokra. A legnagyobb várakozás a Szabadkai Közkórházban volt a fül-orr-gégészeti szakrendelőben. Ezen felül vércukorszint mérésre, vérnyomás-mérésre, elektrokardiográfos és hallásvizsgálatra is jelentkezhettek az érdeklődők. Sokan rendszeresen járnak ezekre.
Antunović Irena: „Mindg eljövök, amikor van vizsgálat. A legutóbbin csak azért nem voltam, mert meg voltam fázva. Különben rendszeresen jövök.”
Illés Jolán: „Amikor megszervezik a megelőző vizsgálatokat, mindig kihasználom a lehetőségeket.”
Nada Srdanović: „Nagyon gyorsan elvégeztük az EKG-t és a vérvizsgálatot. Most várnunk kell egy kicsit, de nem baj. Ez még mindig jobb mintha várnánk fél évet vagy egy évet.”
Dr. Maja Stojanović, a szabadkai első számú egészségház szakorvosa szerint fontos, hogy évente legalább egyszer minden felnőtt elmenjen az alapvető orvosi vizsgálatokra. Ez különösen igaz az idősebbekre, krónikus betegekre, de a fiatalok számára is javasoltak ezek az ellenőrzések. „Mindannyian rendszeresen jelentkeznek az ellenőrzésekre. Köztük főleg krónikus betegek vannak, tehát olyan páciensek, akiknél korábban meg lett állapítva valamilyen betegség, ők vasárnap eljönnek, hogy megmérjék a cukorszintet, a vérnyomást, vagy megnézzék az EKG-t.”
Országosan 250 ezer ember szűrését végezték el eddig az orvosok az ingyenes akció során. Ebből több mint 9000 pácienst küldtek további kivizsgálásra és csaknem 400 embert azonnal kezeltek. A szűrővizsgálati akció így Szerbiában sikeresnek tekinthető.

Sok ember ment el az ingyenes kivizsgálásra Szerbiában

Nagyon sok ember ment el az ingyenes egészségügyi kivizsgálásra Szerbiában.

2019.04.07-én ment el nagyon sok ember az ingyenen egészségügyi kivizsgálásra.
Az egészségügyi kivizsgálás ingyenes volt egész Szerbiában.
Azért volt ingyenes az egészségügyi kivizsgálás, mert egészségügyi világnap volt.
Az egészségügyi világnap minden év április 7-én van.
Az egészségügyi világnapon az orvosok megnézik, hogy az emberek egészségesek-e.
Az egészségügyi kivizsgáláson az orvosok megnézik az emberek szívét.
Az egészségügyi kivizsgáláson az orvosok megnézik az emberek vérnyomását.
Az egészségügyi kivizsgáláson az orvosok megnézik az emberek fülét, és orrát.
Az egészségügyi kivizsgálást egészségügyi szűrésnek is nevezzük.
Szerbiában ez a 12. év, hogy egészségügyi kivizsgálás volt.
Az egészségügyi kivizsgáláson sok ember a kórházban maradt.
Azért maradt sok ember a kórházban, mert nem jó az egészségük.


Légy kiscsillag!

Énekes vetélkedőn mérték össze tudásukat az általános iskolák gyerekek Tiszakálmánfalván. A dél-bácskai településen 16. alkalommal tartották meg a Sulisztár nevű vetélkedőt.

44 gyerek lépett fel a Sulisztáron. A közönség 29 produkciót láthatott, ebből 25 volt versenyszám.
Vajs Teodor, Újvidék:„ Milyen zenével készültél erre a versenyre?
- A Micimackóval.
- Mit jelent számodra ez a dal? Miért épp a Micimackót választottad?
- Azért, mert nekem jó és praktikus hozzám.”
Nityetin Anasztázia, Szenttamás:„Paulinától az Ajándékot énekeljük csapatban, öten. Azért választottuk, mert a ritmusa is szép, és szeretjük ezt a dalt.”
A rendezvényt Vicsek Annamária, a VMSZ újvidéki szervezetének elnöke nyitotta meg.
„Tele van a terem. Rengeteg a bejelentkező gyerek. Rengeteg gyerek van, akik csak eljönnek megnézni, milyen ez a Sulisztár. Azt hiszem, hogy nekünk nagyon fontos minden ilyen rendezvénynek a támogatása. Nem véletlen, hogy a Magyar Nemzeti Tanács, a VMSZ újvidéki városi szervezete, illetve maga Újvidék városa is támogatja a rendezvénynek otthont adó Petőfi Sándor Művelődési Egyesületet.”
A Sulisztár azért is fontos lehet a gyerekek számára, mert lehetőséget ad nekik arra, hogy kibontakoztassák a tehetségüket – hangzott el az eseményen.
Kiss Gyula, újvidéki önkormányzati képviselő, VMSZ: „Megtörik bennük az a szégyenlősség, esetleg színpadi, szereplési félelem a közönség előtt. Gondolom, hogy nagy mértékben erőt tudunk biztosítani ezzel is, és mutatni a közösségünk felé, hogy igen, ha összefogunk, akkor ilyen nagy számban tudnak szerepelni a gyerekek.”
A versenyzőket több kategóriában díjazták, valamint különdíjakat is kiosztottak.
Tóth Dániel, zsűritag: „Nagyon tehetséges gyerekeket láttunk ma, nagyon szép fellépéseket. Persze voltak kiemelkedő fényszemek a műsorban, de mindenkinek gratulálnék, mert színvonalas műsor sikeredett itt.”
A gyerekek felkészítésében összesen 15 oktató vett részt.
Milánovity Ottília, a tiszakálmánfalvi Petőfi Sándor Művelődési Egyesület elnöke: „Szülők, oktatók, zenetanárok készítik fel őket. Ugyanakkor nagyon fontos, hogy a Sulisztár kizárólag magyar nyelven elénekelt dalokat mutat be a színpadon, ezért ilyen formában ápoljuk az anyanyelvünket is.”
A Sulisztár idén is megtartotta nemzetközi jellegét, a rendezvényre Magyarországról is érkeztek fellépők.

Énekes versenyt tartottak Tiszakálmánfalván

Tegnap 16. alkalommal tartották meg a Sulisztár nevű versenyt Tisztakálmánfalván.

Tegnap október 29-e, szombat volt.
Tiszakálmánfalva 1 település Bácskában.
A Sulisztár nevű énekes versenyen
általános iskolás gyerekek léptek fel.
Összesen 44 gyerek lépett fel.
A közönség 29 előadást láthatott,
ebből 25 volt versenyszám.
A Sulisztár azért is fontos a gyerekek számára,
mert itt megmutathatják a tehetségüket.
A gyerekek felkészítésében szülők, tanítók
és zenetanárok vettek részt.
Nagyon értékes és minőséges
előadásokat láthatott tegnap a közönség
az általános iskolás énekesektől.
A Sulisztár nevű énekes versenyen
csak magyar nyelvű dalokkal léphetnek fel az énekesek.
Zsűri értékelte és díjazta a versenyzőket.
A Sulisztárra Magyarországról is érkeztek fellépők.


900 millió dinárt fordítanak a szabadkai Gerontológiai Központ felújítására

Az intézmény eddigi legnagyobb felújítását köztársasági forrásokból végzik el. Megújul a sétaerdei főépület és a Csikós Béla utcai Felnőttek Otthona is.

A központban összesen 530 személyről gondoskodnak. Ma tartományi és köztársasági illetékesek látogattak el a helyszínekre.
A kora őszi napsütésben sétálnak a lakók a Gerontológiai Központ parkjában. Közben az emeleten már fúrnak-faragnak. Az intézményben mindent megtesznek az idősek jólétéért. A bentlakók a kifogástalan ellátást és a tisztaságot, rendezettséget dicsérték.
A kelebiai úti otthont most teljesen kiürítették, az ott lakókat ideiglenesen átköltöztették a több mint kétezer négyzetméteres épületből.
A szabadkai Gerontológiai Központhoz három objektum tartozik. Mindenhol a lehető legmagasabb színvonalra törekszenek - szögezte le Nenad Ivanišević igazgató: „A célunk közös. Mindezt azért tesszük, hogy felhasználóinknak és természetesen alkalmazottainknak jobb legyen, mint most. További felújítási szakaszokat kezdünk meg az otthonokban.”
További fejlesztések is indulnak a napokban az egészségügy terén Vajdaság-szerte - jelentette be Igor Mirović a látogatáson. A tartományi kormányelnök kiemelte, közösen dolgoznak a felújításokon a szerb kormánnyal: „A jövő évi költségvetés előkészítésén dolgozunk. Az elkövetkező években is jelentős eszközöket biztosítunk az ilyen célokra. A büdzsé 80 milliárd dinár körül alakul, 16 milliárd dinárral több, mint amikor ezt a kormányt megválasztották, amelynek az élén vagyok. Ez talán árulkodik arról, hogy sikerült megváltoztatni a helyzetet Vajdaságban”
Szabadka város önkormányzata és intézményei kiemelkedően aktívak a pályázatokon, rengeteg a kezdeményezés, nagy a vállalkozási kedv, és ez a helyzet az egész Vajdaságban - nyilatkozta Marko Blagojević, a szerb kormány közbefektetésekért felelős irodájának igazgatója: „Jelenleg 2,4 milliárd dinár értékű munkálatok vannak folyamatban, és 2 milliárd dinár értékben történik beszerzés. Olyan munkálatokról van szó, amelyek egy-két hónapon belül kezdődnek.”
A tervek szerint a szabadkai Gerontológiai Központ munkálatai 2021-ben fejeződhetnek be.

Felújítják a szabadkai Gerontológiai Központot

Felújítják a szabadkai Gerontológiai Központ épületét.

A Gerontológiai Központ idősek otthonát jelenti.
A Gerontológiai Központban nővérek gondozzák az időseket.
Nagyon sok pénzből újítják fel a szabadkai Gerontológiai Központot.
A szerb állam támogatja pénzzel a Gerontológiai Központot.
A Gerontológiai Központhoz 3 épület tartozik.
Mind a 3 épület Szabadkán van.
A 3 épületből 2-t fognak felújítani.
Egyik a sétaerdei főépület.
Másik a Felnőttek Otthona, ami a Csikós Béla utcában van.
A Gerontológiai Központban 530 ember él.
Az idősek nagyon elégedettek a Gerontológiai Központtal.
Az idősek azt mondják, tisztaság és kényelem van a Gerontológiai Központban.
A Gerontológiai Központ felújítását 2021-ben fejezik be.
A 2021-es év 2 év múlva lesz.


Szabadkáért Teljes Szívvel

Ruhaneműt és egyéb tárgyi adományokat gyűjtöttek és adtak át Szabadkán a helyi Kolevka Gyermekotthon lakói részére.

Az akciót a Szabadkáért Teljes Szívvel Egyesület a szabadkai AISEC szervezettel együttműködve szervezte. Az egyesület képviselői műhelymunkát is tartanak, amelyet Szabadka Város is támogat, valamint a Kis herceg Oktatási Központtal együttműködve valósítanak meg.
Kisebb-nagyobb csomagok és zsákok sorakoztak a szabadkai autóbusz-állomás épületénél. A Szabadkáért Teljes Szívvel Egyesület adománygyűjtést szervezett a Kolevka Gyermekotthon számára. Nem csak felnőttek, gyerekek is behozták feleslegessé vált holmijuk egy részét, volt aki fiatal kora ellenére már többször is adományozott.
Luka Kovačić, Szabadka: „Ruhákat és játékokat hoztam, amelyek nekem már kicsik, vagy nem használom őket, de még jó állapotban vannak. Azoknak adom, akiknek nincs, akik szegényebbek.”
Egy kisebb furgon zsúfolásig telt játékokkal, ruhaneműkkel, pokrócokkal. Nem is fért be egyszerre az összes beérkezett adomány. Az akciót a Szabadkáért Teljes Szívvel Egyesület szervezte az AISEC szervezettel közösen. Elsődleges céljuk, hogy megszűnjön a szegénység a városban.
Aleksa Adamov, képviselő, AISEC, Szabadka: „Játékokat hozhatnak, amelyeket már nem használnak, de még használhatóak, be kell hozniuk, ruhaféléket is hozhatnak, amiket már nem használnak, de más még használhatja, mert van, ami valakinek már régi, de valakinek az még teljesen új.”
A szabadkai Kolevka Gyermekotthon, egy szociális egészségügyi intézmény, ahol 0-tól 26 éves korig fejlődési fogyatékkal élőket gondoznak. Ez alkalommal őket segítették , de más akciókat is szervez az egyesület.
Branko Prćić, elnök, Szabadkáért Teljes Szívvel Egyesület: „A következő akciónk, vagyis a projekt, amelyet Szabadka Város támogatott a költségvetéséből, az egy kreatív műhely, amely e hónap folyamán indul majd el. Ezen keresztül a hátrányos helyzetű családból származó gyerekek, a szociálisan hátrányos helyzetű lakosok kreatív munkákat végezhessenek, foglalkozhassanak velük, kifejezhessék kreativitásukat. A műhelymunka végén lesz egy vásár a város központjában, ahol ezeket a munkákat árulni fogjuk, egy jótékonysági vásár, hogy finanszírozni tudjuk a következő műhelymunkát, hogy a projekt önellátó legyen.”
Emellett hamarosan kezdetét veszi az iskolai felszerelések gyűjtése is a 2022/2023-mas tanévre. Az adományokat a Szabadkáért Teljes Szívvel Egyesület irodájában, a Zentai út 5-ös szám alatt adhatják át.

Adományokat adtak át a Kolevka Gyermekotthonnak

Adományokat adtak ma át a szabadkai Kolevka Gyermekotthon lakói számára.

Ma július 13-a, szerda van.
Ruhákat és más tárgyi adományokat
gyűjtöttek és adtak át ma Szabadkán,
a Kolevka Gyermekotthon lakói részére.
Ilyen tárgyi adomány volt például
a játékok, a pokrócok.
A Kolevka Gyermekotthonban sérült gyerekek
és árva gyerekek élnek.
Az adománygyűjtési akciót
a szabadkai AISEC szervezet
és a Szabadkáért Teljes Szívvel Egyesület
szervezte meg.
Nem csak felnőttek, de gyerekek is
küldtek adományokat a gyermekotthon lakói számára.
Az adománygyűjtés célja az volt,
hogy megszűnjön a szegénység a városban.
A Szabadkáért Teljes Szívvel Egyesület
júliusban kreatív foglalkozásokat szervez majd
a szegény sorsú családból érkező gyerekek számára.
A foglalkozások végén lesz 1 jótékonysági vásár
Szabadka központjában, ahol a gyerekek
által készített munkákat fogják árulni.
Hamarosan iskolai felszerelések
gyűjtését is megkezdi az egyesület
a szeptemberben kezdődő tanévre.
Az adományokat a Szabadkáért Teljes Szívvel
Egyesület irodájában, vagyis
a Zentai út 5-ös címre adhatják át
a jó szándékú lakosok.


Napsugaras ősz Hajdújáráson is

A hajdújárási fiatalság a nyugdíjasokat kívánta megörvendeztetni műsorával. Az idősebbek tiszteletére rendezett eseményen különböző dalokat, verseket és táncokat láthatott a közönség.

A már hagyományos Napsugaras ősz nevet viselő rendezvényen zsúfoltságig telt a nézőterem. A hajdújárási Petőfi Sándor Általános Iskola, a Lifka Sándor Művelődési Egyesület és hajdújárási Adventista Egyház együttműködésének köszönhetően valósult meg az esemény.
A vidám hangulatot teremtő program végén megajándékozták a jelenlévők közül a legkorábban született hölgyet és urat, valamint a legtöbb éve házasságban élő párt. Torma József 1938. március nyolcadikán született Hajdújáráson, így a legszebb korú úrnak szánt ajándékkal ő térhetett haza.
„Nagyon aranyosak voltak, a legkisebbtől a legnagyobbig mindannyian szépek voltak, aranyosak. Még kívánom, hogy sokáig így szolgáljanak az időseknek a faluban. Az idősekre is gondolnak és nagyon szép ez a falutól, hogy így gondolnak rájuk. Ez ritkaság.”
A már nagy hagyománnyal rendelkező esemény a Hajdújáráson élő emberek összefogásának gyümölcse - mondta Sövény Rudolf a szabadkai városi képviselő-testület önkormányzati képviselője.
„Azt gondolom, hogy ez már hosszú hagyományokkal rendelkező és egy jól működő rendezvény, ahova a nagyszülők, az időskorú hajdújárásiak előszeretettel látogatnak el és egy szép napot, egy szép délutánt töltünk el, amikor is megháláljuk azt a gondoskodást, azt a törődést, amit irántunk tanúsítottak az elmúlt időben és egy picit talán visszaadjuk mi is ezzel a gesztussal.”
A szervező szerint az előkészületek nem mentek olyan zökkenőmentesen az egyik tánccsoport koreográfuscseréje miatt, de a csapatmunkának köszönhetően sikerül időben megoldani a problémát.
Szalai Eszter, szervező: „Az iskolával nagyon jól együttműködünk és ugyanígy az adventista egyházzal, és mi évek óta mindig egymásra számíthatunk. Az iskolára persze azért, mert én is ott dolgoztam nyugdíj előtt, és a kollégákkal és az igazgatónővel jó a kapcsolat. Az egyesületnek meg én vagyok az elnöke és hát az ugye már bejáródott dolog. Nekünk több tánccsoportunk van, mesemondó csoportunk, citeracsoportunk, és ilyenkor előveszi az ember ezeket a csoportokat és abból szemezget olyan dolgokat, ami ide való, erre a műsorra.”
A vendégeket az esemény végén pogácsával és üdítővel vendégelték meg.

Napsugaras ősz Hajdújáráson

Napsugaras ősz elnevezésű műsort tartottak vasárnap délután Hajdújáráson.

Vasárnap november 6-a, tegnap volt.
A Napsugaras ősz nevű ünnepi műsort
a nyugdíjasok és az idős lakosok
tiszteletére szervezték meg.
Az eseményen különböző dalokat,
verseket és táncokat láthatott a közönség.
Az ünnepi műsort a hajdújárási
Petőfi Sándor Általános Iskola,
a Lifka Sándor Művelődési Egyesület
és a hajdújárási Adventista Egyház szervezte meg.
Az ünnepi műsort a hajdújárási helyi közösség
épületében szervezték meg.
A nézőterem teljesen megtelt tegnap délután.
Az esemény végén megajándékozták
a résztvevők közül a legidősebb hölgyet és urat.
Az esemény végén ajándékot kapott
a legtöbb éve házasságban élő pár is.
A résztvevőket pogácsával és üdítővel vendégelték meg
a vidám műsor végén.


A Sólyom szombaton indul útjára

Az Újvidék és Belgrád között közlekedő gyorsvonat kezdeti, kedvezményes jegyára 300 dinár lesz egy irányban, a 7 évesnél fiatalabb gyerekek pedig díjmentesen utazhatnak rajta.

A Sólyom akár 200 kilométer/órás sebességgel is haladhat. A Stadler cég vonata a leggyorsabb Dél-Kelet Európában – mondják az illetékesek.
Szombati első hivatalos útjára magyarországi vendégeket is meghívtak.

Szombaton indul a Sólyom nevű gyorsvonat

Szombaton indul útjára a Sólyom nevű szerbiai gyorsvonat.

Szombat március 19-e lesz.
A Sólyom nevű gyorsvonat
Újvidék és Belgrád között fog közlekedni.
Újvidék 1 nagyváros Vajdaságban.
Belgrád Szerbia fővárosa.
A gyorsvonatra való jegy ára kezdetben
300 dinár lesz 1 irányban.
Ez a 300 dinár most még kedvezményes ár.
Ez azt jelenti, hogy később drágább lehet majd
a gyorsvonatra való jegy ára.
A 7 évesnél fiatalabb gyerekek
ingyenesen utazhatnak a gyorsvonaton.
A Sólyom nevű gyorsvonat
akár 200 kilométer/órás sebességgel is haladhat.
Ez nagyon gyors tempót jelent.
A Sólyom nevű gyorsvonat szombati
első hivatalos útjára
magyarországi vendégeket is meghívtak.


Ma van nagyszombat

Ez a húsvétvasárnapot megelőző nap a keresztény naptárban.

Ez a húsvéti ünnepkör szent háromnapja közül az utolsó, a gyász napja. Jézus Krisztus ezen a napon holtan feküdt a sírjában, majd másnapra, húsvétvasárnapra virradóan feltámadt. Nagyszombaton a feltámadás örömére készülődünk, „az Egyház Jézus sírja mellett virraszt” – azaz némaság tölti be a világot.
Nagyszombat a hagyomány szerint csendes nap, ilyenkor az emberek keveset beszéltek, vidámkodni nem volt szabad, hiszen Krisztus a sírban volt. Ezért a gyász, a csend, de egyúttal a reményteli várakozás ideje volt. Nagyszombat a húsvéti örömünnep kezdete.
Szakály József, katolikus plébános: „Jézus sírját látogatjuk meg, ez azt jelenti, hogy csend van, szomorúság van. Böjtölni kellene, imádkozni kellene. Gyermekkoromban édesanyám nem is engedte, hogy ilyenkor együnk. Azt mondta, ne együnk semmit, böjtöljünk. Csupán pattogatott kukorica volt kikészítve és abból lehetett enni. Délután a feltámadási szertartás után az ünnepi vacsorát volt szabad elfogyasztani. Nagyon böjtösen kell ezt a mai napot eltölteni, amennyire csak lehet. Igyekezzünk csendben lenni.”
Ezen a napon a templomokban sötétség és némaság uralkodik. A fények felkapcsolása tilos. Ebben a némaságban hangzik fel a húsvéti örömének, és az éjszaka sötétjében gyullad fel a húsvéti gyertya fénye, amely Krisztus feltámadását hirdeti. Újra megszólalnak a harangok, újra szól az orgona. Míg nagypénteken csupaszon álltak az oltárok, nagyszombat éjszakáján újra díszben pompáznak. Ezen a napon véget ér a 40 napos böjt, és a szokásokhoz híven a családi asztalokra kerül a füstölt sonka, a tojás és a torma.

Ma van nagyszombat

A nagyszombat a húsvétvasárnap
előtti nap a keresztény napárban.
A húsvéti ünnep
szent 3 napja közül
a nagyszombat az utolsó nap.
Nagyszombat a gyász napja.
Jézus Krisztus ezen a napon
holtan feküdt a sírjában.
Ezen a napon a keresztény hívek
csendben imádkoznak.
Nagyszombaton a keresztények
a feltámadás örömére készülnek.
Nagyszombat estéjén
a keresztény hívek
húsvéti gyertyát gyújtanak,
ami Krisztus feltámadását hirdeti.
Jézus Krisztus másnap,
vagyis húsvétvasárnap
támadt fel hajnalban.


Egy tál meleg étel szeretettel

Mától öt napon át oszt meleg ételt szegény sorsú gyerekeknek Óbecsén a Than Fivérek Értelmiségi Kör. A 40 gyermek étkeztetését a tartományi kormány támogatta.

Gulyásleves és húsgombóc rizzsel – negyven mélyszegénységben élő óbecsei gyereknek lett hétfőn ez az ebédje. Az ételosztásra a Than Emlékház előcsarnokában került sor.
Halápi Tibor a rokkantsági nyugdíjából egyedül neveli fogyatékos lányát. „A gyerekeknek egy kicsit más, finomabb, hogy megérezzék karácsony előtt, hogy valamivel jobb legyen nekik, de 365 nap van az évben. Nagyon szép dolog, hogy ezt megszervezték.”
Fazekas Mónikának kilenc gyermeke van, és ismét gyermeket vár, ők is kapnak meleg ebédet ezen a héten.
„Nekünk nagyon nagy szükségünk lenne mindenre, úgyhogy jól jön ez, amit kapunk ingyen, mert egyszerűen nem lehet kitartani, az áram, a fűtés, a szemét, minden, meg nagyon drágaság van.”
Az Egy tál szeretet elnevezésű jótékonysági akció szervezője immár 3. alkalommal az óbecsei Than Fivérek Értelmiségi Kör. Nekik köszönhetően ezen a héten minden nap 40 gyermek kap ételt.
Bonifárt László, elnök, Than Fivérek Értelmiségi Kör, Óbecse: „A Fokoláré Mozgalom segítségével valósítjuk meg a programot, ők adják a szakmai és a szociális hátteret ehhez az ételosztáshoz, velük közösen határozzuk meg, hogy kik azok a gyerekek, akik tényleg rászorulnak, tényleg szükségük van rá, és az ő segítségükkel osztjuk is szét az ebédeket.”
Az ebédosztás megvalósítását a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság támogatta.

Egy tál meleg étel szeretettel

December 19-től 23-ig meleg ételeket osztanak a szegény sorsú gyerekeknek Óbecsén.

December 19-e tegnap volt.
December 23-a péntek lesz.
Óbecsén a Than Fivérek Értelmiségi Kör
előcsarnokában osztják szét a meleg ételeket
a szegény sorsú gyerekek számára.
Összesen 40 gyermek kap meleg ételt
a következő napokban Óbecsén.
Tegnap gulyásleves és húsgombóc volt az ebéd
a 40 szegény sorsú gyermek számára.
A gyermekek szülei elmondták,
nagy segítség az, hogy a gyerekek
meleg ételt kapnak.
A meleg ételért nem kell fizetni.
A jótékonysági akció neve az Egy tál szeretet.
Idén 3. alkalommal szervezi meg
a jótékonysági akciót az óbecsei
Than Fivérek Értelmiségi Kör.


Templombúcsú és tetőszentelés Moholon

Templombúcsút tartottak Moholon. Az esemény részeként megszentelték a Szent György római katolikus templom új tetőszerkezetét is.

Szent Györgyöt, a Jézus Krisztusért megölt római katonát ünnepelték hétfőn a moholiak. A szentmisén a hívek mellett az esperesi kerület papságának majdnem teljes létszáma, valamint a moholi ortodox egyház képviselői is részt vettek. Az ünnepi misét Erhard Róbert bajmoki atya celebrálta.
A szentmisén megáldották a templom tetőszerkezetét is, amelynek felújítása tavaly kezdődött anyaországi és községi támogatásból, valamint a hívek adományaiból. A munkálatok értéke mintegy 21 millió dinár volt.
Orovec Valéria, moholi lakos: „Amikor ilyen csodaszépen hangzik az ének, és ennyi ember van itt, mint ma is volt, akkor megtelik az ember szíve."
A templom tetőszerkezetén kicserélték a tartószerkezetben elkorhadt gerendákat, leszedték a régi tető héjazatát, majd újralécezték, vízálló fóliával borították, és felkerültek az eredetihez hasonlító szálcement lapok.
Világos Miklós, plébános: „A templomhajó feletti részről van szó, tehát a toronyhoz most nem nyúltunk, mert azt nemrég felújították teljesen. A toronytól hátrafelé és a torony melletti rész, valamint a két sekrestyetető került felújításra."
Ada község a moholi templomon végzett munkálatokat 15 millió dinárral támogatta.
Tóbiás József, az adai KKT elnöke: „A tavalyi évben volt így a községi költségvetésben, ahol közel 50 millió dinárt láttunk összesen elő, és ebben benne van ez a 15 millió dinár is."
Az eseményen Pásztor István, a Vajdasági Magyar Szövetség elnöke kiemelte, ahhoz, hogy a szülőföldünkön magyarként megmaradjunk, elengedhetetlen a hitünk megtartása és gyakorlása.„Emellett pedig a legjobb bizonyítéka az, hogy ma a falubúcsún mennyien voltak a templomban, hogy mennyi fiatal volt, hogy mennyi gyerek volt, hogy hogyan szóltak az énekek. Ezért volt jelentős ez ami nap, és nem csak azért, mert templombúcsú volt, hanem azért, mert meggyőződésem, hogy lélekben mindenit megerősített, aki itt volt."
A szentmisét a Csobolyó Művelődési Egyesület fellépése és a templomi előtti szeretetvendégség tette még ünnepélyesebbé.

Templombúcsú és tetőszentelés Moholon

Templombúcsút tartottak hétfőn Moholon, a Szent György római katolikus templomban.

Hétfő április 24-e, tegnap volt.
Az esemény részeként megszentelték
a templom új tetőszerkezetét is.
Az ünnepi misét Erhard Róbert bajmoki atya tartotta.
A szentmisén megáldották az új tetőszerkezetet is,
aminek felújítása a tavalyi évben kezdődött el.
Tavaly 2022 volt.
A templombúcsún Pásztor István,
a Vajdasági Magyar Szövetség elnöke is részt vett.
Pásztor István elmondta, ahhoz, hogy szülőföldünkön
magyarként megmaradjunk nagyon fontos
a hitünk megtartása és gyakorlása.
A moholi lakosok nagyon örülnek, hogy templomuk
tetőszerkezete teljesen új és szép lett.
A szentmisét a Csobolyó Művelődési Egyesület fellépése
és a templomi előtti szeretetvendégség tette
még ünnepélyesebbé.


Gyászban egész Szerbia

A szerdai iskolai lövöldözés után az emberek leróják kegyeletüket a vračari oktatási intézménynél, gyertyákat gyújtottak és virágokat helyeztek el.

A belgrádi Virág téren, valamint az ország több városában is megemlékezéseket tartottak. Nyolc tanuló és az iskola biztonsági őre a tragédia halálos áldozata. Hat diák és egy tanárnő a Sürgősségi Központba és egy gyermekklinikára került. A kiskorú támadót és szüleit előállították. Az emberek mélységesen megdöbbentek a szörnyűség után, részvétet nyilvánítanak az áldozatok családjának, és támogatásukról biztosítják azokat, akiknek a gyermekei a lövöldözés részesei voltak.

Gyászban egész Szerbia

Szerda délelőtt lövöldözés történt 1 belgrádi általános iskolában.

Szerda május 3-a, tegnap volt.
A belgrádi Vladislav Ribnikar Általános Iskolában
történt a lövöldözés.
Egy 14 éves, hetedikes fiú lelőtte az iskola biztonsági őrét,
aki testével védte a tanulókat.
A hetedikes fiú további 8 tanulót lőtt meg,
akik életüket vesztették.
A lövöldözésben 7 másik személy sérült meg, többen súlyosan.
Őket kórházban ápolják.
A hetedikes fiút a rendőrség elfogta.
A tragikus eset miatt egész Szerbia gyászol.
Tegnap este a belgrádi lakosok az általános iskola előtt
gyertyákat gyújtottak és virágokat helyeztek el
a halálos áldozatok emlékére.
A belgrádi Virág téren, valamint az ország
több városában is megemlékezéseket tartottak.
A kiskorú támadót és szüleit előállította a rendőrség.
Kiskorú azt jelenti, hogy a fiú még nem töltötte be
a 18. életévét.
Az emberek mélységesen megdöbbentek a szörnyűség után.
A tragikus eset miatt Szerbiában 3 napos
gyásznapot hirdetnek május 5-e és 7-e között.
Május 5-e holnap, pénteken lesz.
Május 7-e vasárnap lesz.


Nőtt az újszülöttek és a házasságkötések száma Szerbiában

Mintegy 400 millió euróból 50 ezer lakást építenek fiatal házaspárok számára - jelentette be Aleksandar Vučić államfő.

Szerbiában az év első öt hónapjában 835-tel több gyerek született mint az előző év azonos időszakában - nyilatkozta Slavica Đukić Dejanović a Szerbiai RTV reggeli műsorában. A népesedéspolitikával megbízott tárca nélküli miniszter hozzátette, nem csak az újszülöttek száma nőtt, több a házasságkötések száma is 0,8 százalékkal.
Aleksandar Vučić államfő hétfőn jelentette be, hogy mintegy 400 millió euróból 50 ezer lakást építenek fiatal házaspárok számára. A 2011-es népszámlálás adatai szerint a házaspárok kevesebb mint 40 százalékának van megoldva a lakhatása, a többiek szülőknél vagy albérletben élnek - emelte ki Slavica Đukić Dejanović. Ezekkel a lakásokkal elsősorban a 35 évnél fiatalabb házaspárokon szeretnének segíteni - tette hozzá a népesedéspolitikával megbízott tárca nélküli miniszter. „Nagy valószínűséggel elsőbbséget élveznek majd a fiatal házaspárok, különösen a 35 évnél fiatalabb házasok, azok akik most kezdenek dolgozni, most kezdik el az életüket, most terveznek családot alapítani” - jelentette ki a miniszter. Slavica Đukić Dejanović hozzátette, hogy bár a fiatalok megsegítése az elsődleges cél, az elbírálási rendszer lehetőséget ad majd a 35 évnél idősebb házaspároknak is.

Egyre több baba születik Szerbiában

Idén több házasságkötés volt és több gyerek is született Szerbiában, mint tavaly.

2019 első 5 hónapjában 835-tel több baba született Szerbiában,
mint 2018 első 5 hónapjában.
Az év első 5 hónapja: januárba, február, március, április, május.
Házasságkötés, amikor egy férfi feleségül vesz egy nőt.
Szerbia támogatja a fiatal házasokat.
Szerbiában 50 ezer lakást építenek a fiatal házaspároknak.
Fiatal házasok, akik 35 évnél fiatalabbak és most házasodtak össze.
A lakások építését Szerbia fizeti.


Még kérdéses a szeptemberi óvodakezdés Zentán

Az önkormányzat még várja a minisztérium ajánlását, amely alapján döntést hoznak majd.

Továbbra is kétséges a szeptemberi tanévkezdés az iskolákban és az óvodákban egyaránt. A zentai Hófehérke Óvodában jelenleg is tart a nyári ügyelet, azonban kicsi az érdeklődés iránta.
Gyertyás Mónika kislánya, Zselyke szeptemberben kezdi meg a bölcsődét Zentán, amennyiben ez lehetséges lesz. Mónika óvónőként dolgozik, így számára is kétséges, miként fog alakulni az új tanév, azonban már több megoldást is kitaláltak kislányuk felügyeletére. „Van A és B verziónk. Az A verzió, amikor egyáltalán nincs óvoda, akkor nekem sem kell bemennem dolgozni. Akkor én leszek a kislányommal. A B verzió, amikor bizonyos feltételekhez kötik az óvodát, életkor vagy munkaviszony, akkor nekem be kell járnom dolgozni. Ilyenkor édesanyám vigyáz rá.”
A rendkívüli állapot ideje alatt a zentai Hófehérke Óvoda Margaréta épületében tartottak ügyeletet. Az épületet folyamatosan fertőtlenítették, az intézmény területére pedig csak a gyermekek léphettek be. Kopasz Ildikó, igazgató, Hófehérke Óvoda, Zenta: „Mi is csak azokat a gyerekeket fogadtuk, akiknél mindkét szülő dolgozik. Lázat mértünk, felvettük a pontos adatokat - így folyt a munka. A többi óvónő pedig távoktatásban próbálkozott. Természetesen nem ültettük a gyermekeket a számítógép elé, hanem a szülőkkel összhangban próbálkoztunk.”
A szeptemberi tanévkezdés, ahogyan az iskoláknál, úgy az óvodáknál is bizonytalan még. Perpauer Attila, a községi tanács művelődéssel és oktatással megbízott tanácstagja elmondta, hogy egyelőre még várják a minisztérium utasításait, majd ezt követően dönt az önkormányzat az évkezdésről. „Nagy valószínűséggel ugyanúgy, mint az általános iskoláknál, itt is be kell tartanunk az előírásokat, mint például a fertőtlenítés, maszkhasználat, belépéskor lázmérés, de figyelembe vesszük a szülők igényeit is, és úgy fogjuk az óvodákat beindítani.”
A zentai Hófehérke Óvoda Margaréta épületében a nyári időszakban is folyik az ügyelet. Erre jelenleg kicsi az érdeklődés, hiszen az egészségügyi ajánlások arra kérik a szülőket, hogy csak abban az esetben vigyék közösségbe a gyermekeiket, amennyiben semmilyen más mód nincs a felügyeletükre.

Nem tudni hogyan fog indulni az óvoda Zentán

Még nincs döntés arról, hogy hogyan fog indulni az óvoda Zentán.

Zenta 1 város
és község Vajdaságban.
Még mindig nem lehet tudni,
hogy hogyan fognak indulni
az iskolák és az óvodák
szeptember 1-jétől.
A zentai Hófehérke Óvodában
jelenleg is nyári ügyelet van.
Ez azt jelenti, hogy
nyáron is vannak óvónők
és gyerekek is az óvodában.
Nyári ügyelet van, de kevés
gyerek megy jelenleg
a zentai Hófehérke Óvodába
a koronavírus-járvány miatt.
Az óvodát nyáron is
fertőtlenítik.
Az óvoda épületébe
csak az óvónők
és a gyerekek mehetnek be.
A zentai Hófehérke Óvodába is
csak azok a gyerekek mehetnek,
akiknek mind a 2 szülő dolgozik,
és erről van munkahelyi igazolásuk.
Az óvodákban nyáron is
mérik a gyerekek lázát.
Az óvodákban és
az iskolákban is
várják a pontos információkat
arról, hogy hogyan indul meg
a nevelés és az oktatás
szeptember 1-jén.


Harangtoronnyal bővül a bogarasi templom

A bogarasi Szent Anna-templom építése még negyed évszázada kezdődött. A magyar kormány támogatásának köszönhetően az épület elkészülhetett, novemberben fel is szentelték. Jelenleg a templom körüli környezet rendezése zajlik.

Az istenháza tavalyi átadásával újra éledezni látszódik a hitélet a most 400 lelket számláló faluban. A közösség újra verbuválódásának és a templom megépülésének hála ma már havi két alkalommal, vasárnaponként, valamint ünnepnapokon is misét celebrálnak a bogarasi templomban.
Berta László, templomatya: „A látogatottsága kimondottan jó, mert ha nagymise van, egész nagymise, akkor tele van a templom. Ha kisebb, akkor nem annyira, de vagyunk elegen, nagyon szépen vagyunk. Mindenki örömére szolgál szerintem ez a templom, ha a saját szemszögemből látom, mert én már 25 éve kísérem az építkezést vagy a megvalósítást, és ahhoz képest jelentősen megnőtt a látogatottság.”
Jelenleg a közel 200 hívő befogadására alkalmas templomot körülölelő kerítés, valamint a harangtorony megépítése zajlik. A bogarasi rekonstrukciós munkálatok a Magyar Nemzeti Tanács és a Vajdasági Magyar Szövetség közbenjárásával, a magyar kormány által biztosított 40 millió dináros templom-felújítási projekt részeként valósul meg.
Nagy József plébános: „A templom felszentelése valójában csak az épületnek a befejezésével történt. A toronyház, a kerítés, az épület környezetének rendezése, helyreállítása mind megmaradt, ezeket csináljuk most. Nagyon jó volna, ha július hónapra befejeznék, mert szeretnénk egy áldást az egészre adni búcsúkor.”
A jelentős anyaországi támogatásoknak köszönhetően egyébként több templom felújítása történt meg Vajdaság területén.

Harangtornyot kapott a bogarasi templom

A bogarasi Szent Anna-templomot tavaly novemberben szentelték fel.

Bogaras 1 falu Vajdaságban.
Tavaly 2021 volt.
Jelenleg a templom körüli környezet
rendezése történik.
Jelenleg kerítést építenek a templom köré,
valamint a harangtornyot építik.
A templomban történő felújításokat
a magyar kormány támogatja.
A magyar kormányban azok
a magyarországi politikusok vannak,
akik fontos döntésekről döntenek Magyarországon.
A magyar kormány egyre több
vajdasági templom felújítását támogatja.
A bogarasi templomban havi 2 alkalommal,
vasárnaponként és ünnepnapokon tartanak misét.
Bogarason 400 lakos él, akik számára
fontos templomba járni és imádkozni.
A bogarasi templomba 200 hívő fér be.
Nagy József templomatya elmondta,
Reméli, a felújításokat július végére befejezik,
mert szeretnének áldást adni az egészre
a templom búcsúkor.


Több száz program az idei Szent István-napon Budapesten

A rendezvénysorozat csúcspontja idén is a tűzijáték lesz.

Húsznál is több helyszínen több száz program várja az érdeklődőket az államalapítás ünnepe alkalmából, a Szent István-nap rendezvényein augusztus 18-21. között Budapesten. Az idei ünnepre is családi és gyermekprogramokkal, könnyű- és komolyzenei koncertekkel, valamint hagyományos magyar ízek bemutatójával készülnek a szervezők.
A Magyar Turisztikai Ügynökség hétfői közleménye szerint a Retro Tabán fellépői között a magyar rockélet klasszisai, többek között Deák Bill Gyula, Nagy Feró és a Beatrice, Hevesi Tamás, Török Ádám és a Mini, a Takács Tamás Dirty Blues Band, valamint az EDDA Művek kapnak helyet. A Road Movie Live Műegyetem rakparti helyszínén a fiatalabbakat várják az Ivan & the Parazol, a Kaukázus, a Bohemian Betyars, a Hiperkarma és a Kelemen Kabátban koncertjével. A Szabadréten a legjobb DJ-ké és az elektronikus zenéé lesz a főszerep, amíg az Utcazene Fesztiválon elsősorban külföldi előadók zenélnek.
A programok gerincét a hagyományos állami események adják: az augusztus 20-ai ünnepnap programja a zászlófelvonással és a Szent István-napi díszünnepséggel kezdődik, ezt követően láthatják az érdeklődők a Magyar Honvédség légi parádéját, a Kapisztrán téren pedig különleges hadászati bemutatókat és kiállítást. A Szent István-nap rendezvényeinek csúcspontja idén is az augusztus 20-ai tűzijáték lesz - áll a közleményben.

Több 100 program az idei Szent István-napon Budapesten

Több 100 program várja idén a látogatókat a Szent István-napi rendezvényre Budapesten.

Több mint 20 budapesti helyszínen
várja majd a látogatókat a Szent István-napi
rendezvénysorozat.
Augusztus 18-a és 20-a között
szervezik meg az államalapítás ünnepe
alkalmából a Szent István-napi
rendezvényt Budapesten.
Az idei ünnepre is érdekes családi
és gyermekprogramokkal, könnyűzenei
és komolyzenei koncertekkel
és hagyományos magyar ízek bemutatójával
készülnek a szervezők.
A fellépők között lesz például Deák Bill Gyula,
Nagy Feró és a Beatrice, Hevesi Tamás,
az EDDA Művek és még sok
magyarországi és külföldi előadó.
A Szent István-nap programjainak
leglátványosabb csúcspontja idén is
az augusztus 20-ai tűzijáték lesz.


Megoldódhat a diákok és Magyarországra ingázók utazási nehézsége

Hamarosan megoldódhat a diákok és Magyarországra ingázók utazási nehézsége, ugyanis rendszeres buszjáratokat indítanának a Horgos 2-es, vagyis a kishatárátkelőig Vajdaság több települését érintve.

A határátkelőtől nem messze, a helyszínen már öt éve van kiépített buszmegálló, amelyet ma Fejsztámer Róbert, Magyarkanizsa polgármestere és Kern Imre építésügyi államtitkár meg is látogatott. Az illetékesek szerint nagy igény mutatkozik a járatok indítására, és szeretnék, ha már a közeljövőben közlekednének a buszok.
Kern Imre továbbá kiemelte, hogy hivatalosan csak a Horgos 2-es határátkelőhelyen lehet kerékpárral és gyalogosan is átkelni, ezért itt lesz a járatok végállomása.
Kern Imre, infrastruktúra-fejlesztési államtitkár, Szerbia: „Igény mutatkozik arra, hogy a napokban vagy az elkövetkezendő rövid időben megérkezzenek ide a határbuszok, erre ez a lehetőség adott. Kiadjuk majd az utasítást, hogy fessék ki a parkolókat egyrészt, másrészt pedig kitesszük a megfelelő táblákat is, amelyet a terv előír, hogy lássák akár a buszsofőrök, illetve a polgárok, hogy hol van a határbusz megállója. A másik, amit fontos ebből a szempontból kiemelni, hogy a határbusz megállása ezen a helyen le lett beszélve a határrendőrség vezetőségével, nincs ellene kifogásuk, úgyhogy ebből a szempontból a határbusz indulhatna akár holnap is, amikor erre a feltételek megteremtődnek.”

Buszjáratok indítása a Horgos 2-es határátkelőig

Buszjáratokat akarnak indítani a Horgos 2-es határátkelőig.

Horgos 1 falu Vajdaságban.
Hamarosan lesznek indítva az autóbuszok
a Horgos 2-es határátkelőig.
Vajdaság több településén keresztül
mennének autóbuszok a Horgos 2-es
határátkelőig.
A Horgos 2-es határátkelőnél
már 5 éve építettetek 1 buszmegállót.
Busz eddig nem ment a Horgos 2-es határátkelőig.
Nagyon sok diák és felnőtt
használja a Horgos 2-Röszke 2
határátkelőt.
Röszke 1 falu Magyarországon.
Sok diák Vajdaságból utazik
Magyarországra tanulni.
Sok felnőtt Vajdaságból megy
Magyarországra dolgozni.
Az embereknek fontos,
hogy induljanak buszok
a Horgos 2-es határátkelőig.
A Horgos 2-Röszke-2 határátkelőhelyen
szabad kerékpárral és gyalog is menni.


December közepétől ismét fel lehet venni az influenza elleni védőoltást

Még nincs influenzajárvány Szerbiában - közölték az illetékesek.

Hozzáteszik továbbá, hogy december közepén újabb védőoltások érkeznek az országba, így lehetőség lesz a vakcina felvételére. A Batut Közegészségügyi Intézet tájékoztatása szerint az elmúlt napokban az átlagosnál többen fordultak orvoshoz influenzaszerű tünetekkel, ez azonban még nem a járvány kezdete. Ezeket a tüneteket inkább megfázás, vagy más vírus okozza. Az illetékesek leszögezik, csaknem 300 ezer vakcina érkezett ősszel, amely rekord idő alatt fogyott el, ez pedig azt bizonyítja, hogy nagy az érdeklődés a védőoltással kapcsolatban országszerte.
Dr. Darija Kisić Tepavčević, a Batut Közegészségügyi Intézet járványügyi szakembere: „Az influenzavírus elég kiszámíthatatlan. Mindenki, akinek nincs immunitása, az érzékeny, és tudjuk, hogy vannak olyan csoportok, amelyeknél nagyobb a kockázat fertőzés esetén, mert szövődmények alakulhatnak ki, nekik ajánlott az oltás felvétele. Tudjuk, hogy az emberek egy része krónikus beteg és immunhiányos. Folyamatosan kiemeljük a terhes nők csoportját is, hiszen a terhesség alatt ismert, hogy ez az influenzavírus különböző komplikációkkal járhat mind a magzatra, mind pedig a terhes nőre nézve. Emellett a gyermekeknek is ajánlott az oltás felvétele, elsősorban a különféle asztmatikus problémákkal rendelkező gyermekek, és az obstruktív légúti betegségekben szenvedőknek kell felvenniük az oltást, mivel náluk is magas a szövődmények kockázata. ”

Influenza elleni védőoltás december közepétől

Az influenza elleni védőoltást december közepétől újra fel lehet venni.

December közepe december 15-én lesz.
Az influenza 1 megfázásos betegség.
Az influenzás beteg köhög, tüsszög,
lázas, és fáradékony.
Az influenza elleni védőoltás
megvédi az embert az influenzától.
Sok ember ment a napokban orvoshoz.
Sok ember megfázás miatt ment az orvoshoz.
Még nincs influenzajárvány Szerbiában.
Ezt mondják az orvosok.
December közepén újabb
védőoltások érkeznek Szerbiába.
Nagyon sok ember vette fel eddig
az influenza elleni védőoltást Szerbiában.
A védőoltás ugyanaz, mint a vakcina.
A védőoltást az orvos adja be az embernek.
Az orvosok azt mondják, fontos védőoltást kapni
a terhes nőknek
a gyermekeknek
az idős embereknek
a krónikus betegeknek
Krónikus beteg például az asztmás ember,
a szívbeteg ember.


Családi programok a hajdújárási Szüreti Napokon

Az 55. hajdújárási Szüreti Napok megnyitóján Kern Imre, Szabadka alpolgármestere bejelentette, hogy október derekától megindul az utasszállítás a Szabadka-Szegen vasútvonalon.

Gyümölcsszentelő szentmisével kezdődött az 55. Szüreti Napok Hajdújáráson. Pénteken terménykiállítás is nyílt, ahol bemutatták az idei gyümölcsök és zöldségek legjavát.
Kis János, termelő: „Aki nagyon sok pénzt befektetett, és nagyon sokat törődött a saját gyümölcsösei és ültetvényei iránt, annak meg is mutatkozott. Aki nem tudta tartani, a magas színvonalat azoknál viszont bejött mindenféle betegség. Az nagyon meglátszik ezeken a terményeken.”
Nagy hagyománya van a szüreti napoknak, amit a jövőben is meg kell őriznünk. Ez a hajdújárási termelők minőségi terményei nélkül lehetetlen lenne. Ezt bizonyítja az elmúlt 55 év - hangsúlyozta Kern Imre.
Szabadka alpolgármestere a megnyitóünnepségen egyúttal bejelentette, hogy október derekától megindul az utasszállítás is a Szabadka-Szeged vasútvonalon, a járat Hajdújáráson is megáll. „Október 24-én megindul a Szeged-Szabadka vasúti közlekedés utasszállítás szempontjából is, illetve az utasok is tudnak majd utazni Szegedre. Még nincs kész a magyar szakasz, főleg az elektromos és az automatizáció hiányzik, ezért nem villanyvonatok közlekednek majd, hanem régi dízelvonatok, de végeredményben ez is azért megoldja a helyzetet. Mert nagyon sokszor azért nem megyünk át Magyarországra, Szegedre, mert hatalmas a tömeg a határon. Most ez valamit enyhülni fog.”
Családi fesztivál is egyben a hajdújárási Szüreti Napok. Ezért a szervezők mindig nagy hangsúlyt fektetnek a családi és gyermekprogramokra.
Sövény Rudolf, tanácselnök, Hajdújárás HK: „Nagyon nagyra tartom ezt a rendezvényt. És nemcsak én, hanem minden hajdújárási is, aki részt vesz ennek a rendezvénynek a megszervezésében. Bizton állítom, hogy közel száz emberről beszélünk. Azt hiszem ez egy olyan szám, ami mutatja, hogy mennyire fontos ez nekünk hajdújárásiaknak. Ezt szeretnék minél jobban áttelepíteni a mai időkbe, szükség van a közösségi együttlétre, szükség van egymásra, tudjunk egymásra támaszkodni. Azt gondolom ez manapság nagyon nagyon fontos.”
A hajdújárási szüreti napok vasárnap zárul. Tombolahúzás is lesz, és a magyarországi Nagy Feró is színpadra lép majd.

Szüreti Napok Hajdújáráson

Idén 55. alkalommal szervezték meg a Szüreti Napokat Hajdújáráson.

A Szüreti Napok hivatalos megnyitója péntek délután volt.
Péntek szeptember 15-e volt.
Pénteken gyümölcsszentelő szentmisével kezdődött
az 55. Szüreti Napok Hajdújáráson.
Pénteken terménykiállítás is nyílt.
A kiállításon az idei legszebb gyümölcsöket és zöldségeket
lehet megtekinteni az érdeklődőknek.
Kern Imre a pénteki megnyitón bejelentette,
hogy október 24-től megindul az utasszállítás
a Szabadka-Szegen vasútvonalon.
Ez a járat Hajdújáráson is megfog állni.
Kern Imre Szabadka alpolgármestere.
Kern Imre azt is elmondta, hogy sokszor
azért nem megyünk át Magyarországra, Szegedre,
mert hatalmas a tömeg a határon.
A Szabadka-Szeged járattal javulni fog a helyzet.
A hajdújárási Szüreti Napokon a családoknak is
több programot szerveztek.
A rendezvény ma fejeződik be.
Tombolahúzás is lesz ma,
és a magyarországi Nagy Feró is fellép 17 óra 30 perctől.
Ma szeptember 17-e, vasárnap van.


Egyre melegebbre fordul az időjárás

Szerbia északi és keleti részén narancssárga riasztás van érvényben a hőség miatt. Magyarországon harmadfokú hőségriasztás van érvényben.

Ma Vajdaságban 34-35 fokig emelkedhet a hőmérséklet. Általában napos idő lesz, kevés felhővel az égen. Ez azt is jelenti, hogy erős UV-sugárzásra kell számítani, a hőségriadó mellett.
Csütörtökön még melegebb lesz, 36-37 fokot mérünk majd.
A kánikula pénteken tetőzik, Szerbia egyes részein akár 39 fok is lehet.
A magas hőmérséklet hatására többeknél alvásproblémák léphetnek fel, napközben keringési panaszok és vérnyomás-ingadozás is jelentkezhet, fokozódik a migrénhajlam.
A hétvégén vár ránk némi felfrissülés, de akkor is 30 fok körül alakul a hőmérséklet.
Magyarországon is tragikus az aszályhelyzet – közölte az Országos Meteorológiai Szolgálat. Harmadfokú, péntek éjfélig tartó hőségriasztás van érvényben Magyarország egész területén.
Az orvosok szerint a kánikula már nemcsak az idősekre, a gyerekekre és a krónikus betegekre jelent különösen nagy veszélyt, hanem mindenkire. A középkorúak, sőt a fiatalok is nehezebben viselik ezt az időt. Nyűgösebbek, ingerlékenyebbek, tehát az idegrendszerre is elég komoly hatással van. A legmelegebb órákban lehetőleg senki ne tartózkodjon a tűző napon, mindenki igyon sok folyadékot.
Az Országos Katasztrófavédelmi Igazgatóság a tűzgyújtási tilalomra is emlékeztet.

Egyre melegebb lesz térségünkben

Szerbia egész területén nagyon meleg lesz ma is.

Ma augusztus 17-e, szerda van.
Ma Vajdaságban 35 fokig emelkedhet a hőmérséklet.
Ma erős lesz az UV-sugárzás is.
Az UV-sugárzás a nap erős fényét jelenti.
Amikor erős az UV-sugárzás, akkor legjobb,
ha hűvös helyen maradunk.
Holnap még melegebb lesz.
Holnap délután akár 37 fokos hőség is lehet.
Holnap augusztus 18-a, csütörtök lesz.
A legmelegebb pénteken lesz,
amikor 39 fokos kánikula várható.
A hétvégén számíthatunk kisebb felfrissülésre,
de akkor is marad a 30 fokos hőmérséklet.
Hétvége szombat és vasárnap.


Ne etessük a vízimadarakat!

Legtöbbször az embereket a jó szándék vezérli, amikor a vízpartokon táplálékot juttatnak a vízimadaraknak, de ezzel akaratlanul veszélybe sodorják őket, akár a pusztulásukat is okozhatják.

Félelem nélkül közelítette meg operatőrünket egy fiatal bütykös hattyú a Palicsi-tónál. Feltehetőleg a folyamatos etetés miatt szokta meg az emberek közelségét. Hiába jó szándékból táplálják a madarakat, ezzel veszélybe sodorják azokat.
Vinkó Tamás, a Palics-Ludas Közvállalat őrszolgálatának koordinátora elmondta: „Míg az énekesmadarak nem vonulók, itt maradnak télen, nekik szükséges, hogy valamilyen módon bővítsük a táplálékbázist, azonban a vízimadarak többsége vonul és azzal, hogy etetjük őket, helyben tartjuk, belezavarunk az ő természetes életciklusukba és ennek több következménye is lehet.”
Az etetésnek az egyik következménye, hogy ellustulnak a madarak. A mesterséges táplálékkínálat kikapcsolja a téli túléléshez nélkülözhetetlen vonulási viselkedést. Emellett az etetőhelyeken bedobált és hosszú ideje fogyasztott, egyoldalú kenyér és egyéb értéktelen táplálékdiéta megbetegíti a madarakat.
„Különböző betegségek is kialakulhatnak. Egyik fontos, amit említeni kell, az angyalszárny-betegség. Itt tulajdonképpen a csont és toll növekedésében elváltozás következik be. A madár végül röpképtelenné válik és el is pusztul. Másrészt pedig a különböző madarak, itt főleg amiket látni szoktunk ilyen etetéseknél, récék, ludak, hattyúk, ők agresszívvá is tudnak válni, hiszen küzdenek azért, hogy minél több táplálékot el tudjanak így fogyasztani. Egymás között is tudnak akár veszekedni, de akár az embert is meg tudják zavarni, megcsípni. Ilyenkor, mivel sokkal sűrűbben vannak, egymással is tudnak érintkezni, akár betegségeket tudnak átterjeszteni, megsérülnek, akkor itt fertőzések következhetnek be, tehát növeli a mortalitás lehetőségét, illetve azzal, hogy folyamatosan biztosítjuk nekik a táplálékot, több fiókát is tudnak felnevelni, ezért megnövekedhet a populáció és mondjuk ilyen agresszív fajoknál, mint a hattyú, ez olyan további problémát is okoz, hogy elüldözi az egyéb, itt őshonos madárfajokat is akár” - mondta Vinkó Tamás.
A növényevő vízimadarak számára a természetes táplálékuk megfelelő mennyiségben rendelkezésre áll télen és nyáron egyaránt. Ha pedig mégsem, a madarak vagy nem telepednek meg ott, vagy elvonulnak.
„Ezek a madarak egyébként főleg növényevők, tehát vízinövényeket esznek, a parton fű után kutatnak. Ez az ő eredeti táplálékuk, egyáltalán nincs szükségük sem kenyérre, sem külön összeállított madáreleségekre, kukoricára, búzára, ilyesmire” – mondja Vinkó Tamás.
Olyan esetek is előfordulnak, hogy a betegség miatt röpképtelen vagy időben el nem vonuló madarak belefagynak a jégbe.
„Ilyenkor sajnos mentésre van szükség, tehát emberi beavatkozás kell, plusz még az ember is az életét teszi kockára, természetesen szeretné azt a madarat megmenteni, de a megmentett madaraknak is a java nem lesz életképes, vagy valamilyen állatkertben vagy vadasparkban kap majd helyet” – fűzte hozzá az őrszolgálat koordinátora.
A vízimadarakat nyáron sem szabad etetni, mivel ekkor vethetjük meg az alapjait a télen jelentkező problémáknak, nem beszélve a hideg évszak előtt jelentkező betegségekről és korábban már említett gondokról.
„Ezzel a hosszú etetési idővel ideszoktatjuk őket, tehát télen sem fognak elrepülni, keresik tovább a jó szándékú embereket, úgyhogy mindig meg kell gondolni, hogy milyen következménye van a mi állatszeretetünknek. Ez általánosan is érvényes, nem csak a madaraknál, tehát a vadállatokat egyébként sem ildomos etetni, aztán persze jönnek a következmények, hogy beszoknak a városokba, ott csinálnak cirkuszt, akkor meg már ellenszenvesek inkább, úgyhogy ezt meg kell gondolni és a szakemberek javaslataira hallgatni.”
A nagytestű vízimadaraknak ugyancsak folyamatos balesetveszélyt jelent a jégre szállás, az elesés, de a csúszós felületen ügyetlenkedő, onnan nehezen felszálló madarak a szárnyas és a szőrmés ragadozóknak is kiszolgáltatottabbak. Az eddig felsoroltak mellett más bajokat is okozhat a vízimadarak etetése. Tehát ne etessük a vízimadarakat!

Ne etessük a vízimadarakat!

Sokan jó akaratból etetik a vízimadarakat, de ezzel nagy bajt tudnak okozni.

Ne etessük a vízimadarakat,
mert azzal a pusztulásukat is
okozhatjuk.
Amikor 1 állat meghal
azt mondjuk, hogy elpusztul.
Vízimadár például a hattyú,
a vadkacsa, a vadlúd.
A Palicsi-tó partjánál is
sok a vízimadár.
Nem szabad etetni a vízimadarak
a Palicsi-tónál sem.
A vízimadarak többsége vonuló állat.
Ez azt jelenti, hogy
a vonuló madarak elszállnak
olyan messzi területekre,
ahol melegebb időjárás van.
Ha az ember eteti a vízimadarat,
akkor azok ellustulhatnak,
és nem fognak vonulni.
Ez a vízimadaraknak nem jó.
A vízimadarak megbetegedhetnek
attól a tápláléktól, amit
az ember ad nekik.
A vízimadarak el is pusztulhatnak
a rossz tápláléktól, amit
az ember ad nekik.
A vízimadarak növényevők.
A vízimadarak télen és nyáron is
találnak megfelelő táplálékot,
ezért nem kell etetni őket.
Ezek a vízimadarak
vízinövényekkel vagy
a part szélén lévő fűvel táplálkoznak.
Rossz táplálék, amit az ember
ad a vízimadaraknak például
a kenyér, a kukorica, búza.
A vízimadarakat télen sem
és nyáron sem szabad etetni!
Fontos megjegyeznünk,
hogy többet segítünk a vízimadaraknak
akkor, ha csak nézzük őket,
és nem etetjük.


Újabb faültetési akció Csantavéren

Ezúttal fűzfát ültettek a Hunyadi János Általános Iskola mögötti területen. Az akciót a helyi önkormányzat szervezte a Vajdaság Erdei Közvállalat pályázatára.

Már szombaton kora délelőtt gyülekeztek a helyiek a Hunyadi János Általános Iskola mögött. Voltak, akik lyukakat ástak vagy lapátoltak, mások facsemetéket ültettek.
Szabó Norbert: „Fontos, hogy a fiataloknak meg tudjunk valamit őrizni, mert régen is itt egy nagy erdő volt, csak sajnos voltak, akik tönkretették. Mi ezt már több alkalommal megpróbáltuk befásítani. Most egy újabb lehetőségünk volt rá, amit bírunk, megcsinálunk.”
Idén már volt egy hasonló akció Csantavéren, akkor platán- és nyárfacsemetét ültettek, most azonban fűzfát telepítettek, 330 darabot. Az akción óvodások, iskolások és felnőttek is részt vettek.
Ercsi Hargita, idegenforgalommal, beruházásokkal és nemzetközi kapcsolatokkal megbízott tag, Szabadka Városi Tanácsa: „Nagyon fontosnak tartottuk, nemcsak az végett, hogy megnöveljük a zöldterületeket Csantavéren, és hogy fásítsuk, hanem mi már többször is kihangsúlyoztuk, maga a közösségépítés is nagyon fontos számunkra. Az, hogy összejöjjünk, találkozzunk, és hogy közösen csináljunk valamit, ami utána a jövőben mindenkinek a hasznára válik.”
András Gyuricsin Attila, a csantavéri helyi közösség tanácselnöke elmondta, fontos volt, hogy ezt a területet parkosítsák, mivel közel van az iskola és az óvoda. Remek hely lesz a kirándulásokhoz, a sportoláshoz - tette hozzá.
„Most már elmondhatjuk, hogy Csantavéren rutinná vált a faültetés, és ezek a faültetési akciók. Nagyon szépen kiépült a közösségünk tudatában a faültetésnek a fontossága. Egy olyan közösségé váltunk, akik a jövőre gondolnak, mert fát, csak olyan ember ültet, aki előre tervez komolyan.”
A tanácselnök hangsúlyozta, az elmúlt 6 évben Csantavéren több mint 20 ezer fát ültettek el.

Újabb faültetési akció Csantavéren

Újabb faültetési akciót szerveztek Csantavéren.

Ma március 13-a, szombat van.
Csantavér 1 falu Vajdaságban.
A fákat a Hunyadi János Általános Iskola
mögötti területen ültették el.
A csantavériek ültették el a fákat.
A csantavéri emberek azt mondják,
fontos fákat ültetni a faluban.
Azért fontos fákat ültetni,
hogy szép, tiszta legyen a környezet.
A csantavéri lakosok azt mondják,
hogy az általános iskola mögötti
területen régen erdő volt,
csak valaki kivágta a fákat.
Ma 330 darab fűzfát ültettek el
a csantavéri emberek.
A faültetési akcióban óvodások,
iskolások és felnőttek is részt vettek.
A lakosok azt akarják, hogy újra
fák legyenek ezen a területen.
Idén már volt hasonló faültetési
akció Csantavéren.
Idén 2021 van.
Akkor platán- és nyárfacsemetéket
ültettek.
Az elmúlt 6 évben több mint
20.000 fát ültettek már el
Csantavéren.


Május elseje van

Először százharminckét évvel ezelőtt, 1890-ben ünnepelték május 1-jét, amelyet a legtöbb országban hivatalos szabadnapként tartanak számon.

Ez a nap egy évszázadon át volt a munkások nemzetközi ünnepe, az 1990-es évektől pedig a munkavállalók szolidaritási napja. Május elseje a munkások által elért gazdasági és szociális vívmányokról hivatott megemlékezni.
Az ünnep előzményei az ipari forradalomig nyúlnak vissza. Az utópista szocialista brit gyáros, Robert Owen 1817-ben javasolta a munkások addig 10-14 órás munkaidejének nyolc órára csökkentését. Tüntetések és sztrájkok sorozata után Nagy-Britanniában és gyarmatain 1847-ben napi tíz órában maximalizálták a nők és gyerekek munkaidejét, de a tízórás munkaidő csak az 1870-es évekre vált általánossá. Az ausztráliai Melbourne-ben 1856. április 21-én a kőművesek és építőmunkások a helyi parlament előtt követelték a nyolcórás munkaidő bevezetését, mégpedig sikerrel, a rövidebb munkaidő ellenére nem lett kevesebb a fizetésük. Az I. Internacionálé 1866-os első kongresszusa már úgy fogalmazott: a nyolcórás munkanap bevezetése az első lépés a munkásosztály felszabadulásának útján.
A 19. század második felében az Egyesült Államokban is egyre többen követelték a nyolcórás munkanap bevezetését, amit egyes államokban törvénybe is foglaltak. 1886. május 1-jén Chicagóban sztrájk kezdődött a nyolcórás munkaidő bevezetése érdekében. Május 3-án összecsaptak a munkások és a sztrájktörőket védő rendőrök, akik végül tüzet nyitottak, a sortűznek négy ember esett áldozatául. A másnapi tiltakozó nagygyűlés résztvevői közé vegyült anarchisták bombát hajítottak a rendőrökre, válaszul ismét sortűz dördült, a nap végére tucatnyinál is több halottat számoltak össze. A Haymarket téren történtek megtorlásaként nyolc anarchista vezetőt állítottak bíróság elé, közülük négyet ki is végeztek.
A világszerte hatalmas felháborodást keltő események emlékére a következő években május elsején emléktüntetéseket rendeztek. 1889-ben a II. Internacionálé alakuló kongresszusa úgy határozott, hogy 1890. május 1-jén a szakszervezetek és egyéb munkásszerveződések együtt vonuljanak fel a nyolcórás munkaidő bevezetése, illetve nemzetközi szolidaritásuk kifejezése érdekében. Magyarországon is 1890-ben tartottak először május 1-jei tömegdemonstrációt. A II. Internacionálé 1891-es második kongresszusán május elsejét hivatalosan is a "munkásosztály nemzetközi összefogásának harcos ünnepévé" nyilvánították.
Május 1. a múlt század folyamán a legnagyobb nemzetközi munkásünneppé vált, különösen a Szovjetunióban, majd a második világháború után létrejött kelet- és közép-európai szocialista országokban ünnepelték fényes külsőségek közepette. Hivatalos állami ünnep, munkaszüneti nap lett, amelyen nagyszabású, látványos felvonulásokkal "a gazdasági és szociális vívmányokat" ünnepelték. A múlt század kilencvenes éveitől, a kommunista rendszerek bukása után május elseje a munkavállalók szolidaritási napja lett, a külsőségek elhagyásával számos helyen majálisokat rendeznek ilyenkor. A világ nagyvárosaiban a szakszervezeti szövetségek szerveznek megmozdulásokat, amelyeken főként a munkavállalói jogok védelme, érvényesítése, méltó bér és nyugdíj, a munkahelyek megőrzése szerepel követelésként.
Május 1-je, hasonló tartalommal, katolikus ünnep is Munkás Szent József, a munkások védőszentje tiszteletére. Az ünnepet XII. Pius pápa 1955. május 1-jén rendelte el Jézus ács nevelőatyjára emlékezve.
Május 2-a és 3-a is munkaszüneti nap Szerbiában. Ezért a május elsejei ünnepek alatt több közvállalat zárva tart, illetve ügyeletben dolgozik május 1-e és 3-a között. Az egészségügyi intézmények többségében ügyeletet tartanak. A parkolás az említett napokon ingyenes Szabadkán, míg a Subotica-trans Utasszállító Közvállalat autóbuszai május 1-e és 3-a között a vasárnapi menetrend szerint közlekednek.

Május 1-je van

Ma május 1-je, vasárnap van.
Először 132 évvel ezelőtt ünnepelték meg május 1-jét.
A legtöbb országban ezt a napot
hivatalos szabadnapként tartanak meg.
A május 1-jei ünnep eredete nagyon régi.
Régen a munkások több mint 10 órát dolgoztak.
Tüntetni kezdtek az elégedetlenségük miatt.
A tüntetések miatt, végül lecsökkentették
8 órára a munkaidőt a legtöbb országban.
Május 1-je katolikus ünnep is,
Munkás Szent József a munkások
védőszentje tiszteletére.
Május 2-a és 3-a is munkaszüneti nap Szerbiában.
Május 2-a, hétfő lesz.
Május 3-a kedd lesz.
Ebben a 3 napban több vállalat zárva tart
vagy ügyeletben dolgozik az országban.
Az egészségügyi intézmények
többségében ügyeletet tartanak.
Egészségügyi intézmény például az egészségház.
A parkolás ingyenes ebben a 3 napban Szabadkán.
A Subotica-trans Utasszállító Közvállalat
autóbuszai május 1-je és 3-a között
a vasárnapi menetrend szerint közlekednek.


Idén is versenybe szálltak a parasztok Topolyán

Javában zajlik a 12. Vajdasági Parasztolimpia a topolyai vásártéren. Idén 10 településről 11 csapat vesz részt az ügyességi játékokban, melyeknek a mezőgazdasági munkák adják az alapját.

Borultak a bálák a talicskákból a szalmabálaszlalom versenyen, a hőségen túl az ügyességet, erőt, kitartást kívánó szórakoztató vetélkedők is izzasztották a Vajdasági Parasztolimpia résztvevőit. A bácsfeketehegyi kun legények két csapattal érkeztek a megmérettetésre és hetek óta edzettek.
Szukola Béla, csapatvezető, Bácsfeketehegy: „Mértük az időt, mértük a távolságot és aki az adott versenyszámban a legjobb eredményt érte el, azokat a srácokat abban a versenyszámban indítottuk.”
Idén a magyarországi Szederkényből is érkezett csoport, akik sikeresen állták a kihívásokat.
Maml Balázs, polgármester, Szederkény: „A tavalyi évben sikerült Szederkénybe elhozni a parasztolimpiát, innen is loptunk versenyszámokat, ötleteket és az itteniek meghívására érkeztünk ide. A versenyszámok egy részével tisztában voltunk, ezekre készültünk is, de azért vannak itt meglepetés feladatok.”
Tíz versenyszámban mérték össze erejüket a legnagyobb paraszt címéért a települések öt fős csapatai.
Tomik Nimród, szervező: „12. alkalommal szervezzük meg a Vajdasági Parasztolimpiát, tíz versenyt úgy szerveztünk meg, hogy egyéni játékok voltak, az előző évben átálltunk arra, hogy csapatok vesznek részt, úgy vesszük észre, hogy ez nagyon népszerű. Itt arra figyeltünk, arra kértük a játékosokat, hogy az öt fős csapatokban mindenki ugyanarról a településről érkezzen, 11 csapatunk van, 10 településről.”
Parasztjakuzzi, gyerekprogramok, kézműves kirakodóvásár szórakoztatta a látogatókat. A marhapörkölt főző versenyen pedig ötven csapat vett részt. Este utcabál, tűzijáték és a Szivárvány együttes szórakoztatja a közönséget.

Idén is megtartották a parasztolimpiát

Tegnap 12. alkalommal tartották meg a Vajdasági Parasztolimpiát Topolyán.

Tegnap augusztus 20-a, vasárnap volt.
A topolyai vásártéren tartották meg
a Vajdasági Parasztolimpiát.
Idén 10 településről érkeztek a csapatok.
Összesen 11 csapat vett részt az ügyességi játékokon.
Az ügyességi játékok főleg mezőgazdasági feladatokról szóltak.
Idén a magyarországi Szederkényből is érkezett csapat
a Vajdasági Parasztolimpiára.
A résztvevők 10 versenyszámban mérték össze erejüket.
A csapatok a legnagyobb paraszt címéért versenyeztek egymással.
Parasztfürdőzés, gyerekprogramok
és kézműves kirakodóvásár szórakoztatta a látogatókat.
Marhapörkölt főző versenyt is tartottak
a Vajdasági Parasztolimpián.
A főzőversenyen 50 csapat vett részt.
Este utcabál, tűzijáték és a Szivárvány együttes
szórakoztatta a közönséget.


Szabadkán járt az első magyar űrhajós

Barátságos, közvetlen és érdeklődő. Ilyen ember Farkas Bertalan. Az első magyar űrhajós délután a Pannon RTV-ben járt, és Közügyek című műsorunkban vendégeskedett. A vajdasági közönség a szabadkai Városházán találkozhatott a nemzet űrhajósával.

A vele készült interjúban magával ragadták az emlékei, mesélt gyerekkori álmairól és első szárnybontogatásairól. Azt is elárulta, szerinte milyen esélyek vannak arra, hogy a közeljövőben újabb magyar űrhajós is beírja magát a történelemkönyvekbe.
A vajdasági közönség a szabadkai Városházán találkozhatott Farkas Bertalannal. Az első magyar űrhajós élményeiről, kutatásairól mesélt. Az eseményen a róla készült könyvet is bemutatták.
Farkas Bertalan 1980. május 26-án indult a világűrbe a Szojuz-36 szovjet űrhajó fedélzetén. Mikor döntötte el, hogy űrhajós lesz, milyen kiképzésen kellett ehhez részt vennie, mit vitt magával a világűrbe és milyen volt a súlytalanság? Ezekre a kérdésekre is választ adott a szabadkai Városháza dísztermében. Az első és azóta is egyetlen magyar űrhajós kiemelte, a legfontosabb, hogy a kutatók, űrhajósok mindig valami újat tudjanak adni a világnak és segítsék a fiatalabb generációt a fejlődésben. Az előadáson részt vevő diákok érdeklődését az űrturizmus is felkeltette.
Farkas Bertalan: „Biztos vagyok benne, hogy ez a jövő. Néhány évtized múlva lehet, hogy olyan űrállomások is lesznek, amely fedélzetén tapasztalt, felkészült emberek lesznek a parancsnokok, és fogadják a Földről űrturistaként érkező férfiakat, nőket. Ez a jövő, ez pénz, üzlet, és ezt minden nagyhatalom ki akarja próbálni, meg akarja valósítani.”
A fotókkal tarkított előadást a Szeged-Tisza Rotary Club és a magyarkanizsai Panda Rádió szervezte.
Kiss Zenóbia, szervező: „Három évvel ezelőtt ismertem meg farkas Bertalant egy Rotary bálon, Magyarországon. Tánc közben elmesélte, hogy írnak róla egy könyvet, és akkor eldöntöttem, hogy el fogom hozni Vajdaságba, hogy megmutassam az embereknek, milyen csodálatos ember Farkas Bertalan.”
Az eseményen Tőrös István: A csillagok útján - Farkas Bertalan, az első magyar űrhajós című könyvét is bemutatták. Dedikálásra is lehetőség volt.

Szabadkán járt az első magyar űrhajós

Tegnap Szabadkán járt az első magyar űrhajós.

Az első magyar embert, aki az űrben járt,
Farkas Bertalannak hívják.
Tegnap délután a Pannon RTV-ben járt Farkas Bertalan.
Tegnap október 15-e, péntek volt.
A Közügyek című műsorban beszélgetett
a Pannon RTV műsorvezetője Farkas Bertalannal.
A vajdasági közönség a szabadkai
Városházán találkozhatott az első magyar űrhajóssal.
Farkas Bertalan mesélt a gyerekkori álmairól,
munkásságáról és életéről.
A szabadkai Városházán Farkas Bertalanról
készült könyvet is bemutatták.
Farkas Bertalan az első és egyetlen
magyar űrhajós, aki a világűrben járt.
A szabadkai Városházán lévő előadást
a Szeged-Tisza Rotary Club
és a magyarkanizsai Panda Rádió szervezte.
A Farkas Bertalanról készült könyveket
tegnap a magyar űrhajós alá is írta a közönségnek.


Óvatosan a szabadban a hőség és erős UV sugárzás miatt

Térségünket is elérte az idei első komolyabb hőhullám.

A hétvégén akár 32-33 fokot is mérhetünk. Szombaton fátyol- és kisebb gomolyfelhők zavarhatják meg a napsütést, de a hőmérséklet nem csökken. Helyenként futózáporok is kialakulhatnak. Erős lesz az UV sugárzás. A legmelegebb órákban ajánlott hűvösben tartózkodni. A legalacsonyabb hőmérséklet 14 és 20, a legmagasabb pedig 28 és 33 fok között alakul.
A kánikula elsősorban a szív- és keringési panaszokkal élőket viselheti meg. Náluk fejfájás, szédülés jelentkezhet. Napközben a megélénkülő szél hozhat némi felfrissülést.
Semmi kétség, Vajdaságba is megérkezett az igazi strandidő. Palicson csütörtökön már a délelőtti órákban 30 Celsius-fokot mutatott a hőmérő higanyszála. Az időjósok előrejelzése szerint a hétvégén 32 és 35 fokot mérhetünk majd a nap legmelegebb óráiban, és a hőség a jövő hét folyamán is kitart. Amire feltétlenül szükségünk lesz majd az elkövetkező napokban, az a mindig friss ivóvíz, illetve a napkrém, vagy a naptej.
Az UV-sugárzás 11 és 15 óra között nagyon erős, gondoskodnunk kell bőrünk megfelelő védelméről. Fogyasszunk elegendő vitamint, szezonális zöldségeket, gyümölcsöket, és figyeljünk a megfelelő folyadékbevitelre. A hirtelen jött hőség az idősebbekket viseli meg legjobban, Irena Stanić sem örül a kánikulának, hiszen május végén még fűtöttek: „Nagyon megérzem, és a férjem is. Mást nem tudok, letusolok. Van tusolónk kint.”
Dudás Károly egy harmadik emeleti szabadkai lakásból költözött ki Palicsra, ahol szerinte sokkal könnyebb elviselni a hőséget: „A nagy fák árnyékában, azt hiszem, kibírható lesz. Főleg akkor lesz kibírható, hogyha a barátok benéznek, és azt mondják, a melegben lehet pálinkát is inni, de egy pálinkát, és utána jó hideg sört. Én azt hiszem ez az, ami leginkább célravezető.”
Kenéz Júlia is nehezen viseli a nagy meleget: „Nehezen viselem, hiszen idős vagyok. Felfrissülni friss vízzel, ásványvízzel, szódavízzel szoktam.”
Dr. Pajor Margit, a Magyarkanizsai Egészségház mentőszolgálatának vezetője szerint fontos a ruházatunkra is oda figyelni, kerüljük a műszálast, és viseljünk természetes anyagból készült öltözéket. A gyermekek és idősek semmiképp se menjenek a déli órákban a tűző napra: „Inkább a kora délelőtti és késő délutáni órákban legyünk a napon, szabad levegőn, és akkor is mindenféleképpen fejfedővel, ami szintén pamutos, tehát nem izzad be alá a fejbőr. Nagyon fontos a folyamatos folyadékbevitel, ami lehet tiszta víz, teák is, akár lehűtve, akár langyosan, és természetesen gyümölcsleveket is ihatunk. Nemcsak a folyadékot, a sókat, ásványi anyagokat is kell, hogy pótoljuk, amit izzadással elveszítünk.”
Pénteken sok napsütésben lesz részünk, amit időnként fátyol- és kisebb gomolyfelhők zavarhatnak, helyenként élénk lesz a keleti-délkeleti szél. 30-35 fokig melegszik a levegő napközben. Szombaton is marad a kánikula sok napsütéssel. A jövő héten folytatódó hőségben azonban már nagyobb eséllyel alakulhatnak ki frissítő záporok, zivatarok.

A napokban erős lesz az UV sugárzás

Óvatosan napozzunk, mert a következő napokban erős lesz az UV sugárzás.

UV sugár a Nap erős sugarait jelenti.
Megérkezett térségünkbe az igazi nyár.
A következő napok melegek és naposak lesznek
egész Szerbia területén.
A hétvégén akár 33 fokos hőmérsékletet is mérhetünk.
Hétvége szombat és vasárnap.
Szombaton helyenként felhős lehet az ég
és záporok is kialakulhatnak, de marad a meleg.
Szombat június 19-e lesz.
A napokban erős lesz az UV sugárzás.
Amikor erős a nap UV sugárzása,
akkor jobb, ha az ember a hűvösben marad
és nem napozik.
A nap UV sugárzása 11 óra és délután 3 óra között
a legerősebb.


Hétfőtől zavartalan napsütés várható

Folytatódik a fülledt, meleg nyári idő, elszórtan kialakuló záporokkal, zivatarokkal.

A változó felhőzet mellett térségünkben többfelé várható napsütés. Napközben a maximumok elérhetik a 32 fokot is.
Front nem terheli szervezetünket, de a párás, fülledt levegő megviselhet bennünket. Vérnyomás-ingadozás, fáradtság, légszomj is felléphet.
A déli, kora délutáni órákban magas lesz az UV sugárzás, valamint továbbra is magas a parlagfű pollenkoncentrációja. A pollenterhelést átmenetileg a helyenként kialakuló záporok, zivatarok csökkenthetik.
Hétfőtől az előrejelzések szerint ismét zavartalan napsütéses időszak veszi kezdetét.

Hétfőtől folytatódik a meleg, nyári idő

Hétfőtől folytatódik a meleg, nyári időjárás térségünkben.

Hétfőtől csak kevés helyen
alakulhat ki zápor
vagy zivatar.
Hétfőtől újra 30 fok feletti
hőmérséklet várható.
Hétfő augusztus 17-e,
holnap lesz.
Hétfőtől a meleg miatt,
újra párás, fülledt lesz
a levegő.
A párás, fülledt levegő miatt
magas lehet az ember
vérnyomása,
fáradtak lehetünk,
és fájhat az ember feje.
A meleg miatt magas lesz
az UV-sugárzás is.
A Nap erős fényét jelenti
az UV-sugárzás.
Amikor magas a Nap
UV-sugárzása,
akkor délelőtt 11 óra
és délután 4 óra között,
jobb, ha hűvös helyen
marad az ember.
Ha ki kell menni a napra,
akkor fontos
fényvédő krémmel bekenni
az ember bőrét.
A nagy melegekben
fontos a gyakori folyadék
ivása is.
A nyári melegekben
legjobb folyadék a víz
vagy a gyümölcslé.
A melegek miatt a parlagfű
pollenkoncentrációja is magas.
A pallagfű pollenjére
sokan allergiásak.
A pollen ugyanaz,
mint a virágpor.
A magas pollenkoncentráció
azt jelenti, hogy sok
virágpor van a levegőben,
amit az ember belélegez.
A parlagfűre allergiásoknak
rossz, ha sok virágpor van
a levegőben.
A parlagfűre allergiásoknak
fontos a gyakori arcmosás,
és a szobák szellőztetése.
Egész jövő héten marad
a nyárias, meleg időjárás
térségünkben.


Ma este Eurovízió - a szerb versenyzőért is szurkolhatunk

Idén is az aktuális társadalmi és politikai események hatják át az Eurovíziós Dalversenyt. A középpontban Ukrajna van, mely bár tavaly megnyerte a fesztivált, kénytelen volt átadni a szervezést a második helyen végző briteknek.

A Kalush Orchestra Stefania mama című dala nyerte 2022-ben az Eurovíziós Dalversenyt. Győzelmük és népszerűségük minden bizonnyal részben a közönség együttérzésének is köszönhető. A csapat azóta körbejárta Európát és az Egyesült Államokat, turnéjukkal pedig pénzt gyűjtöttek Zelenszkij kormányának az oroszok elleni harchoz.
Az eurovíziós szabályok szerint a versenyt mindig a tavalyi győztes szervezi, vagyis idén Ukrajna kellene, hogy otthont adjon a nagyszabású, nemzetközi zenei rendezvénynek. Ez azonban, nyilvánvaló okokból nem tud megvalósulni, így a második helyen végző britekre szállt a szervezés joga. A végeredmény egyfajta közös rendezés lett, hiszen a sztárfellépők és a műsorvezetők között is vannak ukránok, és a látványelemek is a kék-sárga színkombinációra épülnek. Az idei verseny szlogenje United by Music, azaz a Zene által Egyesítve.
Sok induló is belenyúlt a politikai és társadalmi eseményekbe.
A jó ízlés határait súroló, Putyint és a belarusz elnököt, Lukasenkát kifigurázó horvát produkció egy az egyben kimondja a véleményét: az oroszokat putyinimádónak, az orosz elnököt idiótának mutatja be. Az öttagú rockbanda, a Let 3, katonai uniformist, rúzsos férfiakat és vicsorgó Lenin-hasonmást is felvonultat. A nézőket, a kommentek alapján, megosztja a produkció: egyesek bátor kiállásnak, mások idétlen bohóckodásnak látják.
Szintén az aktuálpolitikára reagál az ukránok indulója. A TVORCHI nevű, 2018-ban alakult elektronikus zenei duó Heart of Steel, vagyis Acélszív című dala a nukleáris hadviselés veszélyeire figyelmeztet, és felidézi az Azovstal acélműben zajló harcokat és a gyárban rekedt „acélszívű” emberek kiállását.
De hosszú a sor, a svájci Remo Forrer arról énekelt, hogy a gyerekkori katonásdi mostanra valósággá vált.
A Vesna nevezetű cseh lányhatos pedig a testvér koronájának szimbólumát használja, és olyan sorokat sző a dalába, mint „Senki nem akar több halott fiút”, vagy „Nem lophatod el a lelkünket”.
Talán kevésbé konkrét, de szintén a rémálomként ránk szabaduló gonoszságokat énekli meg a szerb versenyző is. Luke Black Samo mi se spava című dala az angol és a szerb nyelvet is használja, kulcsgondolata pedig, hogy nem szabad szemet hunyni a világ gondjai felett. Az alkotó egyébként még a koronavírus-járvány alatt írta meg a dalt, de az orosz-ukrán háború és az elmúlt hét szerbiai mészárlásai is új értelmezési lehetőségeket kínálnak. Utóbbi egyébként Luke Blacket is nagyon megrázta. A hétfői próbát le is mondta, mint magyarázta, nem tudna úgy énekelni, hogy közben hazájában gyerekek életéért harcolnak az orvosok, és anyák siratják elvesztett fiaikat és lányaikat.
A kérdés már csak az, mire vágynak a nézők. Megint az ukránoknak adják a szimpátiaszavazataikat, vagy valamelyik nyíltan oroszellenes produkciónak? Valami visszafogottabb, de békepárti dalra vágynak? Esetleg elegük van a témából, és egy fülbemászó szerelmes dal, vagy egy nagy bulikat ígérő sláger lesz a befutó? Nézzük, mire számítanak a fogadóirodák:
A eurovisionworld.com portál a skandináv országokat tartja befutónak. A svédek és a finnek összességében 72 százalékos eséllyel mennek a döntőbe.
A finn Käärijä nevű formáció hiphop, heavy metal és pop elemeket vegyít. A Cha Cha Cha könnyed, színes, dallamos produkció, mely az elődöntőben is hatalmas ovációt váltott ki a közönségből.
A legnagyobb esélyes azonban egyértelműen a svéd versenyző. Loreent jól ismeri minden Eurovízió-rajongó. A karakteres megjelenésű és hangú énekesnő 2012-ben Euphoria című dalával nyerte meg a versenyt. Ezúttal a Tattoo című dalával állt színpadra, és már az elődöntőben is óriási energiákat szabadított fel.
A dal alapvetően a szeretetről és a szerelemről szól. Az énekesnő az inspirációja kapcsán azt mondta, „tudom, hogy rossz dolgok történnek a világban, de az a meggyőződésem, hogy az emberek többsége nagyszerű, és tudatosan a helyes irányba haladunk.”
Az Eurovíziós Dalverseny szombaton este 9 órakor kezdődik. A magyar közmédia, mivel az ország évek óta távol marad a rendezvénytől, nem közvetíti, a szerb viszont igen, emellett a finálé az Eurovízió YouTube csatornáján is követhető.
Rajtsorrend:
1. Ausztria: Teya and Salena – Who the Hell Is Edgar?
2. Portugália: Mimicat – Ai coração
3. Svájc: Remo Forrer – Watergun
4. Lengyelország: Blanka – Solo
5. Szerbia: Luke Black – Samo mi se spava
6. Franciaország: La Zarra – Évidemment
7. Ciprus: Andrew Lambrou – Break a Broken Heart
8. Spanyolország: Blanca Paloma – Eaea
9. Svédország: Loreen – Tattoo
10. Albánia: Albina & Familja Kelmendi – Duje
11. Olaszország: Marco Mengoni – Due vite
12. Észtország: Alika – Bridges
13. Finnország: Käärijä – Cha Cha Cha
14. Csehország: Vesna – My Sister’s Crown
15. Ausztrália: Voyager – Promise
16. Belgium: Gustaph – Because of You
17. Örményország: Brunette – Future Lover
18. Moldova: Pasha Parfeni: Soarele și luna
19. Ukrajna – Tvorchi – Heart of Steel
20. Norvégia: Alessandra – Queen of Kings
21. Németország: Lord of the Lost – Blood & Glitter
22. Litvánia: Monika Linkytė – Stay
23. Izrael: Noa Kirel – Unicorn
24. Szlovénia: Joker Out – Carpe Diem
25. Horvátország: Let 3 – Mama ŠČ!
26. Egyesült Királyság: Mae Muller – I Wrote a Song

Ma este Eurovízió

Ma tartják meg Liverpoolban az Eurovíziós Dalverseny döntőjét.

Ma május 13-a, szombat van.
Liverpool 1 nagyváros Angliában.
Tavaly a dalversenyt Ukrajna nyerte meg.
Az ottani háborús helyzet miatt
a második helyezett, Anglia szervezhette meg idén a dalversenyt.
A mai döntőn a szerb versenyzőért is szurkolhatunk.
A szerb énekest Luke Blacknek hívják.
A szerb dal címe a Samo mi se spava.
A dal az angol és a szerb nyelvet is használja.
A szerb dal arról szól, hogy nem szabad
szemet hunyni a világ gondjai felett.
Az Eurovíziós Dalverseny ma este 9 órakor kezdődik.
Magyarország már évek óta nem vesz részt
a dalversenyen, ezért a magyar televízióban
nem lehet követni a versenyt.
A szerb televíziós csatornákon élőben lehet követni a dalversenyt.
Az Eurovízió YouTube csatornáján is követhető a döntő.


Húsvétkor is Pannon Televízió!

Az előző évhez hasonlóan idén is valamivel visszafogottabban ünnepelhetjük meg a húsvétot.

A Pannon Televízió ünnepi különműsorral várja a tévénézőket. Szó lesz húsvéti szokásokról, vallásról és gasztronómiáról is. Kapcsoljanak a Pannon Televízió csatornájára húsvétvasárnap is, 20 óra 35 perckor.
Húsvéti különműsorral készül nézői számára a Pannon Televízió, Vasárnapi útravaló néven. Mivel a tavalyihoz hasonlóan idén sincs rá lehetőség, hogy tömegrendezvényekkel ünnepeljük meg a húsvétot, a Pannon Televízió egy ünnepi külön műsorral igyekszik közelebb hozni a meghitt hangulatot különféle témákkal és vendégekkel.
Paskó Csaba, kelebiai plébános: „Sokszor templomba se tudtunk elmenni, televízión keresztül tudtunk az ünnepbe bekapcsolódni. Itt nagyon fontos szerepe van a médiának, így a Pannon RTV-nek is, hiszen behozzák az otthonainkba az ünneplés lényegét, az ünneplés hangulatát. Hála Istennek az idén el tudnak az emberek a templomba is menni, persze betartva a járványügyi előírásokat, de nagyon-nagyon sokat jelent számunkra az, hogy online egy képernyőn keresztül is bejön az ünnep hangulata lakásainkba.”
A műsor készítői olyan összeállítással készülnek, amely szórakoztató, ugyanakkor ráirányítja a figyelmet arra, hogy akármilyenek is a körülmények, a lelkünkben legyen ott az ünnep. A tartalomból Maráci Barabás Mónika, a Pannon Televízió speciális műsorainak főszerkesztője árult el néhány részletet.
Maráci Barabás Mónika, a speciális műsorok főszerkesztője, Pannon Televízió: „Óvodásokat megkérdeztünk, hogy nekik mit jelent a húsvét, persze a nyuszi jöttét és az ajándékokat. Azután pszichológust is felkerestünk, hogy választ adjon a szinte egy éve feltett kérdésünkre, hogy mikor lesz már ennek vége, mikor fogjuk egy kicsit jobban érezni a bőrünkben, és az, hogy jön a jó idő, vajon segít-e egy kicsit rajtunk.”
Tehát április 4-én, vasárnap kapcsoljanak a Pannon Televízió csatornájára 20 óra 35 perckor, ünnepeljük együtt a húsvétot!

Ünnepi műsorok a Pannon Televízióban

Ünnepi műsorok várják húsvétkor a nézőket a Pannon Televízióban.

Az ünnepi műsorokban szó lesz
a húsvéti szokásokról, vallásról
és gasztronómiáról is.
Gasztronómiáról akkor beszélünk,
ha ételekről, főzésről vagy sütésről van szó.
Maráci Barabás Mónika elmondta,
hogy lesz olyan műsor is, ahol
óvodások mesélnek arról, hogy számukra
mit jelent a húsvét.
Maráci Barabás Mónika a Pannon Televízió
speciális műsorainak főszerkesztője.
A főszerkesztő állítja össze, hogy
milyen tartalmú műsorok menjenek
a televízióban vagy a rádióban.
Az ünnepi műsorban pszichológussal is
lesz 1 beszélgetés, arról, hogy az emberek
hogyan élik meg a koronavírus-járványt.
Pszichológus az az ember, aki
más emberek lelkével foglalkozik,
meghallgatja az emberek problémáit és segít nekik.
Sok más érdekes téma és film lesz
látható húsvétkor a Pannon Televízióban.
Húsvét vasárnapján kapcsoljon
a Pannon Televízióra 20 óra 35 perckor!
Húsvétvasárnap április 4-e lesz.
Ünnepeljen együtt a Pannon Televízióval!